Penduduk lega banjir di Muar mulai surut

MUAR, 8 Jan – Penduduk lima kampung di sini menarik nafas lega apabila laluan utama untuk ke bandar Muar sudah boleh dilalui kenderaan berat dan lori selepas empat hari ‘terkepung’ dengan limpahan air sungai.

Kampung terbabit iaitu Kampung Tulang Gajah, Kampung Gombang, Kampung Lenga, Kampung Batu 29 Lenga dan Kampung Jawa, yang menempatkan ratusan keluarga, dilanda banjir sejak Rabu lepas.

Tinjauan Bernama bersama dengan Jabatan Bomba dan Penyelamat Pagoh mendapati laluan di Kampung Saujana Batu 29 menghala Bukit Kepong dan Kampung Jawa ke Lenga sudah mula dilalui pagi ini selepas air sungai yang melimpah di kawasan itu surut.

Bagaimanapun, beberapa rumah di kawasan itu masih ditenggelami air sedalam satu hingga dua meter namun penduduk kelihatan sudah mula pulang ke rumah masing-masing untuk  membersih dan meninjau keadaan kediaman mereka.

Bagi Mohammad Lazim Abdul Hamid, 72, pembukaan laluan itu memudah dan membolehkan lebih banyak bantuan diterima oleh penduduk kawasan terbabit selepas empat hari ‘terperangkap.’

“Walaupun kami tidak boleh keluar tetapi masih boleh terima bantuan bekalan makanan daripada agensi kerajaan dan kita agihkan pula kepada penduduk lain yang terkesan akibat banjir kerana kurang berkemampuan dan tidak bekerja.

“Apabila laluan ini sudah dibuka, mana-mana penduduk yang mempunyai kenderaan pacuan empat roda boleh keluar membantu mendapatkan bekalan makanan dan melihat rumah mereka yang sebelum ini dinaiki air,” kata warga emas itu kepada Bernama hari ini.

Pegawai Daerah Muar Mustafa Kamal Shamsudin pula berkata 10 pusat pemindahan sementara (PPS) masih dibuka di daerah itu yang menempatkan 1,188 orang daripada 346 keluarga dari 23 kampung.

Beliau berkata banjir sudah mula surut dan mengalir ke arah Kampung Sabak Aur di sini dan menjangkakan kawasan itu dinaiki air dalam masa terdekat.

“Ini memang tradisi banjir dan kita sudah mula buka PPS di Sekolah Menengah Kebangsaan Bandar Maharani pada 1 Jan lepas sebagai persediaan.

“Bagi kawasan Muar, kami membuka pusat operasi di Kompleks Penghulu Mukim Lenga untuk memudahkan pengagihan barangan makanan dan proses menyelamat dijalankan kerana kawasan ini banyak kampung yang terjejas,” katanya.

Setakat 2 petang, lima sungai di Johor masih mencatatkan paras bahaya iaitu Sungai Muar di Buloh Kasap, Segamat; Sungai Pagoh di Kampung Olak Sepam, Muar; Sungai Muar di Panchor, Muar; Sungai Muar di Liang Batu, Muar dan Sungai Endau di Kampung Labong, Mersing. – BERNAMA


Ketua Pembangkang bakal diberi saraan dan kemudahan setara Menteri Kanan – Muhyiddin

PUTRAJAYA 13 Ogos – Ketua Pembangkang bakal diberikan keistimewaan yang setara dengan seorang Menteri Kanan sekiranya usul undi percaya terhadap Perdana Menteri, Tan Sri Muhyiddin Yassin diluluskan.

“Sebagai pengiktirafan kepada peranan parti pembangkang yang mempunyai jumlah perwakilan yang hampir seimbang di Dewan Rakyat, Ketua Pembangkang akan diberikan saraan dan kemudahan yang setara dengan seorang Menteri Kanan,” katanya.

Selain itu, beliau berkata pihaknya juga akan memastikan segala rang undang-undang (RUU) termasuk RUU perbekalan yang akan dibentangkan di Parlimen akan dirundingi terlebih dahulu dengan semua Ahli Parlimen sekiranya usul undi percaya itu diluluskan.

“Saya akan mengeluarkan jemputan rasmi kepada semua pimpinan parti politik untuk menghadiri perbincangan ini. Saya bersedia untuk mendengar pandangan mereka berhubung cadangan ini,” katanya.


PRU15: CUEPACS cadang cuti umum khas 18 November, mudahkan rakyat balik mengundi

Presidennya Datuk Adnan Mat berkata walaupun tarikh mengundi jatuh pada Sabtu, cuti umum tambahan sehari lebih awal itu wajar diberikan memandangkan ramai rakyat Malaysia tidak mengundi di lokasi mereka bekerja.

“Begitu juga dengan penduduk Labuan, Sabah dan Sarawak yang tinggal di Semenanjung, jadual penerbangan terhad mungkin menyukarkan mereka pulang pada hari mengundi apatah lagi mereka yang tinggal di pedalaman yang memerlukan perjalanan tambahan serta memakan masa panjang,” katanya dalam satu kenyataan hari ini.

Adnan berkata walaupun setiap pekerja layak mengambil cuti tahunan, CUEPACS bimbang ada majikan yang tidak membenarkan mereka memohon cuti awal untuk pulang ke lokasi mengundi.


Gajah liar ‘naik minyak’, pijak mati lembu dan musnahkan tanaman

GUA MUSANG 3 April. – Kira-kira 30 penduduk Kampung Subong, di sini, mengalami kerugian mencecah RM50,000 apabila hasil tanaman pokok pisang musnah selepas diserang seekor gajah liar yang naik minyak, Khamis lepas.

Seorang penduduk, Zakaria Omar, 53, berkata sebanyak 300 pokok pisang musnah dan dua ekor lembu yang diternak juga mati dipijak gajah liar itu dalam kejadian yang berlaku antara pukul 10 malam hingga 3 pagi itu.

Zakaria berkata gajah liar itu dijumpai berkeliaran dalam kebunnya sejak dua minggu lepas dan didapati semakin mengganas sejak akhir-akhir ini, sehingga bertindak memijak dua ekor lembu ternakan yang dilepaskan meragut di sekitar kebun getah berdekatan.

“Mungkin selepas pijak lembu itu, gajah terbabit memusnahkan 150 pokok pisang yang saya usahakan, yang baru sahaja keluarkan hasil tiga bulan lalu dan belum sempat menjualnya,” katanya ketika ditemui di kebunnya di sini, hari ini.

Mengulas lanjut, Zakaria berkata susulan kejadian itu, penduduk berasa takut untuk memasuki kawasan kebun sama ada bagi kerja menoreh getah atau menebang pokok pisang kerana bimbang dengan keselamatan mereka.

Sementara itu, seorang lagi penduduk Mohd Nazri Hamzah, 52, berkata hampir setiap hari penduduk ternampak gajah liar itu berkeliaran di beberapa kawasan kebun penduduk termasuk di kebunnya.

“Kehadiran gajah liar itu berlaku pertama kali sejak penduduk membuka kebun pisang dan menanam pokok getah 30 tahun lepas…Saya yang terserempak beberapa kali dengan gajah itu termasuk pada waktu siang,” katanya.

Jelasnya, perkara itu telah dilaporkan kepada Jabatan Perlindungan Hidupan Liar dan Taman Negara (Perhilitan) dan berharap masalah itu diselesaikan secepat mungkin kerana kebanyakan penduduk bergantung kepada hasil tanaman pokok pisang dan kerja menoreh getah sebagai sumber pendapatan mereka.


Haqiem Stopa didakwa simpan gambar, video lucah bekas kekasih

KUALA LUMPUR, 14 Dis – Seorang pencipta kandungan yang mempunyai sejuta pengikut dalam aplikasi TikTok, mengaku tidak bersalah di Mahkamah Majistret Selayang di sini hari ini atas pertuduhan menyimpan gambar dan video lucah bekas kekasihnya dalam dua telefon bimbit.

Haqiem Stopa atau nama sebenarnya Muhammad Sadzri Hakim Jaafar, 22, didakwa menyimpan gambar dan video lucah wanita berumur 21 tahun itu di dalam galeri telefon bimbit jenama Iphone 13 Pro Max dan Iphone 7 Plus miliknya di sebuah rumah di Rawang pada 4.30 petang, 9 Dis lepas.

Pertuduhan dikemukakan mengikut Seksyen 292(a) Kanun Keseksaan dan boleh dihukum di bawah Seksyen 292 kanun sama, yang memperuntukkan hukuman penjara maksimum tiga tahun atau denda atau kedua-duanya, jika sabit kesalahan.

Timbalan Pendakwa Raya Anis Farhah Ahmad Hilmi mencadangkan jaminan RM4,000 dengan seorang penjamin manakala peguam Yayasan Bantuan Guaman Kebangsaan Mohd Faiz Fahmy Abdul Razak mewakili tertuduh memohon jaminan rendah atas alasan anak guamnya perlu menanggung ibu bapa yang uzur.

Majistret Nur Hafizah Rajuni membenarkan tertuduh diikat jamin RM3,000 dengan seorang penjamin dan menetapkan sebutan kes pada 23 Feb tahun depan.

Pada 10 Dis lepas, media melaporkan lelaki itu ditahan polis pada Jumaat lepas kerana disyaki mengugut untuk menyebarkan gambar lucah bekas kekasihnya.


Piala AFF: Malaysia, Singapura buru permulaan sempurna tahun baharu 2023

KUALA LUMPUR, 2 Januari – Kancah bola sepak Asia Tenggara kini tertumpu kepada perlawanan antara Malaysia dan musuh tradisinya Singapura pada aksi terakhir Kumpulan B saingan Piala Persekutuan Bolasepak ASEAN (AFF) 2022 di Stadium Nasional di Bukit Jalil, malam esok.

Pertembungan Causeway Derby itu bukan perlawanan biasa kerana setiap pertemuan kedua-dua pasukan tidak pernah sepi daripada pelbagai drama ‘dalam dan luar’ padang, emosi dan ragam peminat.

Selepas Singapura berjaya mengikat Vietnam tanpa jaringan Jumaat lepas, pasukan negara bimbingan Kim Pan Gon tidak mempunyai pilihan selain perlu mencatat kemenangan untuk layak ke peringkat separuh akhir bagi mengelakkan daripada tersingkir awal buat kali kedua berturut-turut.

Singapura, juara empat kali dan hanya memerlukan keputusan seri untuk layak, bakal turun dengan reputasi unggul mencabar kehebatan Malaysia yang memiliki rekod kurang memberangsangkan berdepan The Lions dalam kesemua pertandingan beberapa tahun kebelakangan ini.

Perlawanan terakhir kedua-dua pasukan menyaksikan Singapura menang 2-1 di laman sendiri pada aksi persahabatan antarabangsa Mac lepas, sekali gus menyaksikan Pan Gon mengalami kekalahan pertama bersama pasukan negara.

Malaysia, juara Piala AFF 2010 sebelum itu tewas 0-1 pada aksi Piala Airmarine 2019 di Bukit Jalil dan seri tanpa jaringan dalam perlawanan persahabatan pada 2016.

Kali terakhir Malaysia menewaskan Singapura ialah pada aksi terakhir Kumpulan B Piala AFF 2014 yang menyaksikan dua gol ‘epik’ lewat permainan – penalti Safiq Rahim dan penyudah jarak jauh Indra Putra Mahayuddin membantu pasukan menang 3-1 di Stadium Nasional Singapura sekali gus mara ke separuh akhir.

Bagai ulangan aksi kumpulan edisi 2014, tekanan dan bahang perlawanan jelas dirasai berdasarkan kedudukan kumpulan apabila Singapura sekadar mempunyai kelebihan satu mata di kedudukan kedua manakala Malaysia ketiga dengan mengumpul enam mata.

Sementara bagi pendahulu Vietnam yang akan menentang Myanmar pada satu lagi aksi kumpulan di Hanoi, biarpun tewas, mereka yang mengumpul tujuh mata sudah hampir pasti mengesahkan kemaraan ke peringkat separuh akhir selepas memiliki kelebihan jumlah jaringan yang besar.

Pada kempen kali ini, kejayaan mengikat Vietnam dengan pendekatan permainan bertahan dianggap persembahan terbaik Singapura di bawah bimbingan jurulatih dari Jepun, Takayuki Nishigaya selepas bergelut ketika meraih kemenangan masing-masing ke atas Myanmar dan Laos.

Pendekatan sama digunakan ketika menentang Vietnam dijangka menjadi pertaruhan Singapura di Bukit Jalil esok, sekali gus menyaksikan Malaysia perlu bermula garang memburu gol awal untuk memberi tekanan kepada anak buah Nishigaya.

Tekanan akan memaksa Singapura ‘membuka permainan’ dan pada ketika itu skuad bimbingan Pan Gon diterajui pemain sayap sensasi Mohamad Faisal Abdul Halim perlu mengambil kesempatan mencari gol kedua bagi membunuh momentum pihak lawan.

Bagaimanapun, benteng pertahanan pasukan negara diingatkan supaya mengekalkan fokus pada tahap terbaik sepanjang perlawanan dan mengelak daripada membuat kesalahan berdekatan kawasan gol kerana Singapura gemar mencipta jaringan dalam situasi ‘bola mati’.

Antara pemain Singapura yang mempunyai ketajaman di depan gawang perlu dirantai pasukan negara ialah pemain pertahanan Irfan Fandi dan adiknya di posisi penyerang, Ilhan, yang masing-masing sudah mencetak satu gol serta penjaring terbanyak pasukan Shawal Anuar yang mengumpul dua gol setakat ini.

Berdasarkan ranking FIFA, Malaysia lebih baik di kedudukan ke-145 manakala Singapura ke-160, namun pertembungan Causeway Derby tidak mengambil peduli soal rekod lampau kerana kedua-dua pasukan sentiasa berlumba-lumba melakar sejarah baharu.

Semoga pasukan yang terbaik memenangi perlawanan malam esok dengan pemain negara perlu tahu mereka tidak keseorangan kerana ‘pemain ke-12’ atau ‘ekor Harimau Malaya’ sentiasa berada di belakang memberikan sokongan.


Lapan inisiatif bantu pendidikan anak tentera

SUNGAI UDANG 28 September – Kementerian Pertahanan (MINDEF) terus komited untuk menambah baik inisiatif pendidikan bagi membantu anak anggota Angkatan Tentera Malaysia (ATM) dan veteran ATM serta ahli keluarga mereka.

Menteri Kanan Pertahanan Datuk Seri Hishammuddin Hussein berkata, untuk tujuan itu, sebanyak lapan inisiatif pendidikan disediakan dengan kerjasama Yayasan Lembaga Tabung Angkatan Tentera (LTAT).

Katanya, inisiatif pertama disediakan ialah Program Dermasiswa Premium yang memberikan RM5,000 secara one-off kepada anak warga ATM dan veteran ATM yang berjaya mendapat tawaran bagi melanjutkan pengajian ijazah pertama di universiti berada di ranking 100 terbaik dunia.

Selain itu, katanya, turut disediakan ialah Skim Penabungan Anak-anak ATM Rukun Kelima (SPARK) yang melibatkan Yayasan LTAT dengan kerjasama Lembaga Tabung Haji dan Jabatan Arah Pendidikan ATM.

Menurutnya, skim itu bertujuan membantu lebih 13,500 anak anggota ATM yang bersekolah di Sekolah Dalam Kem (SDK) membuka akaun simpanan secara percuma di Tabung Haji dengan Yayasan LTAT akan menyumbang RM50 setiap seorang sebagai dana permulaan untuk pembukaan akaun dengan kos keseluruhan RM675,000.00.

“Seterusnya, MINDEF turut menyediakan program Sentuhan Elite SPM yang bertujuan membantu anak-anak anggota ATM di SDK yang akan menduduki Peperiksaan Sijil Pelajaran Malaysia (SPM) meningkatkan tahap penguasaan dan pencapaian akademik terutama mata pelajaran teras.

“Program itu akan melibatkan kolaborasi antara guru-guru pakar serta cemerlang daripada Sekolah Berprestasi Tinggi (SBT) dan Maktab Rendah Sains Mara (MRSM) yang berpengalaman luas dengan peruntukan berjumlah RM150,000.

“Insentif keempat ialah Program Train and Place yang mendapat jalinan kerjasama Yayasan Peneraju, dilaksanakan khusus untuk anak-anak warga ATM dan veteran yang mempunyai kecenderungan dalam bidang berkemahiran terutamanya dalam bidang pendidikan teknikal dan latihan vokasional (TVET).

“Menerusi program ini, beberapa pihak industri akan berkolaborasi sebagai training provider bagi penajaan kursus-kursus yang mempunyai padanan kerja dengan industri berkaitan. Pihak industri akan melatih pelajar ini seterusnya wajib menawarkan tempat untuk pelatih-pelatih terus bekerja apabila tamat latihan di syarikat mereka,” katanya pada sidang media selepas mengadakan lawatan ke MRSM Kem Terendak di sini, hari ini.

Hadir sama, Panglima Tentera Darat Jeneral Tan Sri Zamrose Mohd Zin; Exco Pendidikan, Teknologi dan Telekomunikasi negeri Datuk Rais Yasin; Timbalan Speaker Dewan Undangan Negeri Datuk Khaidhirah Abu Zahar dan lain-lain kenamaan.

Mengulas lanjut, Hishammuddin berkata, inisiatif kelima ialah Program Penajaan Asasi Sastera Bersama UNIRAZAK bagi membolehkan 2,500 anak warga MINDEF, ATM dan veteran ATM mengikuti pengajian percuma di peringkat Asasi Sastera.

Selain itu, katanya, turut disediakan Anugerah Kecemerlangan Pendidikan ATM yang memberikan insentif RM1,500 kepada anak warga ATM yang cemerlang dalam SPM.

“Seterusnya, MINDEF turut menyediakan inisiatif Bantuan Kemasukan Ke IPTA dengan peringkat permulaan, seramai 64 anak warga ATM terpilih menerima insentif RM1,000 atas keputusan cemerlang yang melanjutkan pelajaran ke Institut Pengajian Tinggi Awam (IPTA) peringkat Ijazah Sarjana Muda.

“Inisiatif terakhir ialah pemberian komputer riba yang diberikan kepada 150 orang anak warga ATM, anak warga awam MINDEF dan anak veteran yang telah mendapat tawaran pengajian di peringkat Ijazah Sarjana Muda di IPTA sesi akademik 2021/2022 dengan kos keseluruhan berjumlah RM450,000,” katanya.

Menurut Hishammuddin, kesemua perancangan itu membuktikan MINDEF dan ATM amat serius bukan sahaja untuk membantu anak-anak warga pertahanan mendapat perkhidmatan pendidikan yang berkualiti tetapi lebih penting memastikan kecemerlangan pendidikan anak-anak warga pertahanan terus berkesinambungan.

Katanya, MINDEF dan ATM akan terus duduk semeja dengan para pemegang taruh supaya banyak lagi idea serta pandangan untuk menambah baik insiatif pendidikan ATM dapat diperhalusi bersama seterusnya dilaksanakan pada masa hadapan.


Semua usul UMNO Bahagian akan diteliti kepimpinan tertinggi, MT – Zahid

BAGAN DATUK, 18 Dis – Kepimpinan tertinggi dan Majlis Tertinggi UMNO akan meneliti semua usul-usul yang akan dikemukakan oleh UMNO bahagian, terutama berkaitan usul mengadakan pilihan raya lebih awal dan pemilihan parti, kata Presidennya Datuk Seri Dr Ahmad Zahid Hamidi.

Beliau berkata ibu pejabat akan meneliti berapa yang mahukan pilihan raya awal, berapa yang mahukan pemilihan awal dan pihaknya tidak boleh membuat kesimpulan pada hari ini, kerana mesyuarat belum tamat sepenuhnya.

“Semua usul-usul ini akan dikumpulkan, sebelum ia dibentangkan kepada lima pemimpin utama parti untuk kita pula akan membentangkan kepada Majlis Tertinggi UMNO, sebelum sebarang keputusan dibuat,” katanya.

Ahmad Zahid yang juga Ahli Parlimen Bagan Datuk berkata demikian pada sidang media selepas merasmikan Mesyuarat Perwakilan UMNO Bahagian Bagan Datuk Tahun 2021, di sini hari ini.

Sementara itu beliau berkata UMNO menaruh keyakinan Perdana Menteri Datuk Seri Ismail Sabri Yaakob yang juga naib presiden parti, akan membuat keputusan untuk mengadakan Pilihan Raya Umum ke-15 (PRU15) berdasarkan ketetapan yang akan diputuskan oleh Majlis Tertinggi kelak.

Ahmad Zahid berkata ketetapan itu berdasarkan suara di peringkat akar umbi, termasuk ahli-ahli sayap Pemuda dan Puteri UMNO yang mengusulkan supaya PRU15 diadakan lebih awal sebelum tamat penggal Parlimen pada 2023.

Beliau berkata 176 Pemuda UMNO Bahagian serta 171 Puteri UMNO Bahagian daripada keseluruhan 191 UMNO Bahagian di seluruh negara, bersetuju dengan usul tersebut.

Dalam pada itu, Ahmad Zahid berkata kelewatan mengadakan PRU15 akan menyukarkan UMNO untuk menangani pelbagai tuduhan dan fitnah, seperti mana yang berlaku pada PRU14 lalu.

“Biarpun kerajaan banyak lakukan perubahan, tetapi sentimen ‘center of gravity’ maka bila tuduhan diadakan bertubi-tubi ramai yang percaya termasuk pengundi maka kerajaan tidak dapat bertahan,” katanya. – BERNAMA


RM5 juta diperlukan kontinjen Melaka hadapi Sukma 2024

SERI NEGERI 15 Disember – Sebanyak RM5 juta diperlukan kontinjen Melaka sebagai persediaan menghadapi Sukan Malaysia (Sukma) ke-21 yang dijadualkan pada 2024.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, pada edisi ke-20 di Kuala Lumpur sebelum ini, kontinjen Melaka menyertai semua 31 acara sukan dipertandingan dan berjaya memperolehi 17 pingat emas, 11 pingat perak dan 23 gangsa dengan kedudukan pada tangga ke-11 daripada keseluruhan negeri bertanding.

Katanya, bagi memastikan kecemerlangan diraih kontinjen Melaka pada Sukma ke-21, maka Kerajaan Negeri akan menyediakan peruntukan seterusnya demi memberi semangat dan mempersiapkan pegawai serta atlet terlibat dalam temasya sukan dwitahunan itu.

“Kerajaan sedia mempertimbangkan permohonan bajet yang telah dikemukakan oleh Majlis Sukan Negeri (MSN) Melaka untuk membuat persediaan awal SUKMA ke-21 dijadual bermula Mac tahun depan hingga Julai 2024 yang dijangka memerlukan perbelanjaan sebanyak RM5 juta.

“Ia meliputi elaun jurulatih, elaun atlet, pembelian peralatan, sewa tempat latihan, menyertai pertandingan, pakaian dan pengangkutan serta perbelanjaan lain-lain yang mungkin wujud.

“Sebenarnya permohonan yang agak tinggi ini sekiranya diberikan sepenuhnya maka sudah tentu pencapaian diharapkan dari setiap atlet yang mengambil bahagian juga tinggi, untuk makluman pihak MSN Melaka sebenarnya, dengan izin ‘we work within the means allocation or whatever recources we have’,” katanya.

Beliau berkata demikian ketika menjawab soalan lisan dari Datuk Hameed Mytheen Kunju Basheer (BN-Ayer Limau) pada hari keempat Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, hari ini.


Karnival kerjaya turut tawar peluang untuk OKU

AYER KEROH 18 Jun – Penganjuran Karnival Kerjaya Jamin Kerja Keluarga Malaysia 2022 Melaka Careertrans turut membuka peluang kepada golongan orang kurang upaya (OKU) mendapatkan pekerjaan, sekali gus hidup berdikari.

Mohd Nor Azizi Che Pa, 32, berasal dari Perlis berazam untuk mencari pekerjaan selepas beberapa tahun tidak bekerja berikutan kaki kanannya dari paras lutut kebawah dipotong akibat terbabit kemalangan.

“Kini selepas dua tahun kaki dipotong saya perlu mencabar diri untuk kembali bekerja tetapi dalam bidang perhotelan kerana skop kerja yang tidak terlalu berat,” katanya ketika ditemui pada majlis pelancaran karnival itu di MITC, Ayer Keroh, di sini, hari ini.

Sementara itu, bagi seorang lagi pencari kerja, Salman Farisi Sazali, 23, berkata, dia tidak menyangka hasratnya untuk mencuba nasib akhirnya membawa berita gembira apabila diterima bekerja di sebuah kilang di Batu Berendam.

“Sekarang ini saya bekerja di sebuah kedai serbaneka tetapi ingin cuba bidang lain bagi mencabar kemampuan diri dan tidak sangka diterima.


PEMULIH: Pengusaha TASKA terima RM3,000, pengusaha kantin RM1,000

PUTRAJAYA 28 Jun – Bantuan sekali bayar berjumlah RM3,000 akan diberikan kepada pengusaha Taman Asuhan Kanak-kanak (TASKA) dan Taman Didikan Kanak-kanak (TADIKA) di seluruh negara.

Perdana Menteri Tan Sri Muhyiddin Yassin berkata, bantuan itu akan memanfaatkan 4,400 pengusaha TASKA di bawah seliaan Kementerian Pembangunan Wanita, Keluarga dan Masyarakat serta lebih 8,000 pengusaha TADIKA swasta seliaan Kementerian Pendidikan.

“Diharapkan dengan pemberian bantuan ini, ia dapatlah digunakan antaranya untuk keperluan sanitasi dan pembelian peralatan nyahkuman bagi memastikan kebersihan dan keselamatan anak-anak yang ditempatkan di pusat asuhan dan tadika,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.


Sokongan Keluarga Malaysia penting kepada pesakit kanser – PM

KUALA LUMPUR, 4 Feb – Sempena Hari Kanser Sedunia hari ini, Perdana Menteri Datuk Seri Ismail Sabri Yaakob berkata sokongan Keluarga Malaysia kepada pesakit kanser amat penting untuk mereka terus berjuang melawan penyakit itu.

Dalam hantaran di laman Facebooknya, Ismail Sabri berkata beliau percaya ramai antara kalangan Keluarga Malaysia yang mempunyai saudara mara atau rakan yang bertarung dengan kanser.

Hari Kanser Sedunia disambut di seluruh dunia pada 4 Feb dengan tema tahun ini iaitu Close the Care Gap atau Rapatkan Jurang Penjagaan Kanser.- BERNAMA


Tiga lelaki warga asing didakwa edar kanabis

PETALING JAYA, 2 Jun – Tiga lelaki warga asing dihadapkan ke Mahkamah Majistret di sini hari ini atas pertuduhan mengedar dadah jenis kanabis dangan anggaran berat 205 gram di sebuah kondominium, bulan lepas.

Ahmed Mohammed Qasem, 24, dan Hussein Mohamed Ali, 30, kedua-duanya pelajar kolej swasta warga Yaman serta penganggur warga Sudan, Reda Hassan Ameen Mohamed, 30, hanya mengangguk faham selepas pertuduhan ke atas mereka dibacakan dalam bahasa Inggeris di hadapan Majistret Muhammad Iskandar Zainol.

Mereka didakwa bersama-sama mengedar dadah itu di sebuah kondominium di Jalan Persiaran Surian di sini pada 8.30 malam, 22 Mei lepas mengikut Seksyen 39B(1)(a) Akta Dadah Berbahaya 1952, dibaca bersama Seksyen 34 Kanun Keseksaan dan boleh dihukum mengikut Seksyen 39B(2) akta sama yang membawa hukuman gantung sampai mati atau penjara seumur hidup dan tidak kurang 15 sebatan, jika sabit kesalahan.

Pendakwaan dikendalikan Timbalan Pendakwa Raya Siti Zubaidah Mahat manakala peguam Mohd Ruzaini Zulkifli mewakili Hussein Mohamed dan Ahmed Mohammed manakala Reda Hassan diwakili peguam Shahrul Amali Shafie.

Pada 23 Mei lepas, media melaporkan tiga lelaki warga asing ditahan kerana disyaki terlibat aktiviti pengedaran dadah menerusi serbuan di Petaling Jaya dan hasil pemeriksaan polis di premis itu menemukan 10 ketulan daun kering kanabis dan satu bungkus ceraian daun yang sama seberat 205 gram.


Pusat pengajian Islam swasta di Jasin terus diberi perhatian

MERLIMAU 7 November – Pusat pengajian Islam swasta dan madrasah yang beroperasi sekitar Parlimen Jasin akan terus diperkasa serta diberikan perhatian yang sewajarnya agar  peranannya sebagai institusi melahirkan ilmuan Muslim tidak terbantut.

Calon Barisan Nasional (BN), Parlimen Jasin, Datuk Roslan Ahmad berkata, setakat ini lebih 10 buah pusat pengajian Islam swasta beroperasi sekitar Parlimen Jasin.

Katanya, meskipun milik swasta, pusat pengembangan ilmu berkenaan sebenarnya memainkan peranan amat besar bagi dunia Islam khususnya dalam membantu kerajaan melahirkan lebih ramai ilmuan.

“Hasrat saya sekiranya diberi mandat di Jasin, madrasah, sekolah pondok atau yang sama erti akan terus diberi perhatian. Memang Kerajaan Negeri ada membina sekolah pendidikan agama, namun mereka (pusat pengajian Islam swasta) ini juga memainpan peranan tidak kurang pentingnya dalam meningkatkan lagi jumlah ilmuan Islam.

“Pada kebiasaannya, Jabatan Kemajuan Islam Malaysia (Jakim) akan membantu mereka ini dua tahun sekali mengikut permohonan yang dihantar atau keperluan. Pada kebiasannya bantuan yang disalurkan adalah membabitkan aspek penyelenggaraan,” katanya selepas membuat lawatan ke Pondok Pengajian Ilmu Wahyu di Merlimau Pantai, di sini, hari ini.

Mengulas lanjut, Roslan yang pernah berkhidmat sebagai Ahli Dewan Undangan Negeri (Adun) Merlimau pada penggal lalu berkata, usaha itu dilihat dapat mengangkat Jasin sebagai lokasi Pusat Pengajian Islam Swasta Negeri Melaka.


COVID : Tempoh dua minggu lockdown akan datang kritikal – KP Kesihatan

KUALA LUMPUR 12 Jun – Ketua Pengarah Kesihatan Tan Sri Dr Noor Hisham Abdullah menegaskan, tempoh dua minggu pelaksanaan ‘lockdown’ akan datang merupakan tempoh yang kritikal untuk negara mengurangkan bilangan kes kepada 4,000.

Beliau berkata dalam tempoh berkenaan, kerjasama semua pihak amat diperlukan untuk membantu melandaikan lekuk COVID-19, yang masih mencatatkan bilangan kes harian yang tinggi.

Namun, pada masa sama beliau turut kesal dengan tindakan sesetengah pihak yang masih melakukan pergerakan yang tidak perlu, termasuk perhimpunan seperti parti keramaian dan majlis.

Negara merekodkan sejumlah 5,793 kes baharu harian COVID-19 hari ini berbanding 6,849 kes semalam, manakala jumlah kes sembuh COVID-19 dalam tempoh 24 jam juga sekali lagi mencatatkan angka tertinggi sejak pandemik itu melanda Malaysia, dengan 8,334 kes berbanding 7,749 semalam.

Kerajaan pada 28 Mei lalu memutuskan, untuk melaksanakan sekatan pergerakan penuh sektor sosial dan ekonomi fasa pertama di seluruh negara bagi tempoh 14 hari bermula 1 hingga 14 Jun.


Hari Kebebasan Akhbar Sedunia: Kewartawanan dalam tawanan dunia digital

KUALA LUMPUR, 5 Mei – Pengamal media diingatkan supaya menyesuaikan diri kepada perubahan yang dibawa oleh revolusi internet dalam era pendigitalan, kata bekas ketua pegawai eksekutif Pertubuhan Berita Nasional Malaysia (BERNAMA) Datuk Yong Soo Heong.

Bercakap sebagai ahli panel dalam BERNAMA TV: The Brief hari ini sempena Hari Kebebasan Akhbar Sedunia, beliau berkata pendigitalan turut menyebabkan pengguna mengubah tabiat mereka dalam mendapatkan berita terkini, iaitu helaian surat khabar kini semakin menipis atau kurang dicetak.

“Selain itu, kita turut melihat kemunculan semakin banyak laman web berita sementara ramai individu kehilangan pekerjaan ekoran hasil pengiklanan yang menerima impak daripada kemunculan syarikat-syarikat digital besar.

Bagaimanapun, Yong, yang juga bekas ketua pengarang Bernama berkata, ia akan mengambil masa untuk menentukan apakah perubahan sebenar yang dibawa oleh pengaruh pendigitalan dalam industri media.

Sementara itu, beliau menekankan, mereka yang terlibat dalam industri media berita tempatan perlu berhati-hati dalam laporan mereka dan berusaha untuk menyampaikan mesej daripada mana-mana pihak setepat mungkin, bagi memastikan kedudukan media tidak dipengaruhi secara negatif.

“Ia bukan sahaja tugas pemberita atau editor sesuatu organisasi berita; ia juga tentang bagaimana agensi kerajaan dan organisasi berkaitan lain memberi maklum balas kepada pelbagai krisis kerana maklum balas turut mempengaruhi ranking,” tambah Yong.

“Jika kita melakukan kesilapan, akuinya dan teruskan kehidupan. Sangat penting untuk sentiasa bersikap rendah diri dan bertanya soalan, jangan mengaku kita tahu semua benda kerana kita bukanlah pakar,” katanya.


Azman Mokhtar dilantik sebagai Pengerusi TH

KUALA LUMPUR, 20 Dis – Tan Sri Azman Mokhtar dilantik sebagai Pengerusi baharu Lembaga Tabung Haji (TH) berkuat kuasa hari ini.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin berkata dengan pengalaman, dedikasi dan kepimpinan Azman, pihaknya yakin TH akan terus dipacu untuk kecemerlangan masa hadapan meskipun berdepan dengan cabaran pandemik.

“Azman merupakan tokoh yang disegani dan berpengalaman khususnya dalam aspek pelaburan dan transformasi syarikat berkaitan kerajaan (GLC) semasa beliau menerajui Khazanah Nasional Bhd sejak 2004 sehingga 2018,” katanya dalam kenyataan hari ini.

Menurutnya pelantikan Azman diharap menjadikan TH sebagai institusi Islam yang dihormati berikutan pencapaian dan tadbir urus yang baik, seiring dengan mandat penubuhannya untuk memudahkan umat Islam menyimpan untuk tujuan mengerjakan haji.

Selain Khazanah, Azman juga pernah memikul tanggungjawab sebagai antara pemangkin utama di beberapa organisasi korporat negara seperti Axiata Group Bhd, Iskandar Investment Bhd dan IHH Healthcare Bhd.

Antara pelantikan beliau yang terkini adalah sebagai Pengerusi Universiti Teknologi Malaysia, Pengerusi Pusat Antarabangsa Pendidikan Kewangan Islam (INCEIF) dan ahli Majlis Pemulihan Negara.

Azman memiliki Sarjana Falsafah dalam Pengajian Pembangunan daripada Darwin College, University of Cambridge dan Diploma dalam bidang Pengajian Islam dari Universiti Islam Antarabangsa Malaysia.

Mengenai perkembangan TH, Amrin berkata pelbagai aspek transformasi sedang dan bakal dilaksanakan dengan pemfokusan kepada aspek pentadbiran dana simpanan haji dan penambahbaikan pengurusan haji untuk terus mengukuhkan dan memastikan kemampanan TH.

“TH komited bagi memastikan aspek kemampanan dengan menyediakan Pelan Strategik untuk menyokong usaha transformasi. Pelan yang dinamakan Hijrah24 itu akan didorong lima teras utama dan disokong 24 inisiatif strategik yang akan bermula tahun depan.

“Pada masa yang sama, TH akan terus memberikan kerjasama berhubung siasatan Suruhanjaya Siasatan Diraja (RCI). Ia dijangka dapat memperkukuh aspek tadbir urus dan kawalan untuk melindungi TH dan pendeposit, serta memberi keuntungan dan pulangan yang mampan kepada pendeposit,” katanya.

TH turut berterima kasih kepada Tan Sri Md Nor Yusof sepanjang tempoh kepimpinannya menerajui TH sejak dilantik sebagai pengerusi pada 10 Julai 2018.

Semasa kepimpinannya, beliau turut berjaya memastikan kedudukan kewangan TH yang lebih kukuh dengan mencatatkan jumlah deposit sebanyak RM 81.41 bilion sehingga 30 Jun 2021 iaitu rekod tertinggi sejak TH ditubuhkan sejak 58 tahun lepas.- BERNAMA


PKP 3.0 dilanjut dua minggu lagi sehingga 28 Jun

KUALA LUMPUR 11 Jun – Kerajaan bersetuju Perintah Kawalan Pergerakan (PKP) 3.0 di seluruh negara yang akan tamat pada Isnin ini dilanjutkan dua minggu lagi sehingga 28 Jun ini.

Menteri Kanan (Keselamatan) Datuk Seri Ismail Sabri Yaakob berkata, perlanjutan itu diputuskan dalam Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin hari ini.

Menurutnya, Kementerian Kesihatan Malaysia (KKM) telah membentang dan mencadangkan dalam sidang itu, supaya PKP 3.0 dilanjutkan untuk tempoh 2 minggu lagi.

“Keputusan ini dibuat setelah mengambil kira jumlah kes harian COVID-19 masih tinggi, melebihi 5,000 kes sehari dengan purata kes baharu sehingga semalam sebanyak 6,871 kes,” katanya dalam kenyataan hari ini.

Beliau berkata, senarai positif atau negatif dan prosedur operasi standard (SOP) bagi setiap aktiviti perkilangan, perniagaan dan industri masih kekal seperti mana sebelum ini.

“…Senarai tersebut, boleh dirujuk kepada laman sesawang kementerian berkaitan dan maklumat lanjut boleh diakses di laman
sesawang MKN di www.mkn.gov.my,” katanya.

Sementara itu, Ismail Sabri berkata, kerajaan memutuskan Perintah Kawalan Pergerakan Diperketatkan (PKPD) dilaksanakan di kampus Universiti Utara Malaysia (UUM) Sintok, Kedah, berikutan KKM mendapati berlaku peningkatan kes positif kalangan penghuninya.

“Dalam tempoh seminggu, KKM mendapati berlaku peningkatan kes apabila sebanyak 18 kes positif dilaporkan hasil saringan ke atas 208 penghuni universiti itu.

“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju
melaksanakan PKPD di Kampus UUM, Sintok berkuat kuasa 13 Jun sehingga 26 Jun 2021,” katanya.

Belia berkata, PKPD itu untuk menyekat pergerakan keluar masuk bagi memastikan tiada penyebaran jangkitan keluar ke kampus serta
memudahkan KKM membuat pemantauan ke atas pelajar sedang menjalani kuarantin.

PKPD katanya, turut dilaksanakan di beberapa lokaliti di Sabah iaitu Kampung Kadazan, Tawau; Kampung Lobou 1 dan Kampung Bukit Permai di Kota Kinabalu serta di Taman Villa Felca Nambazan, Penampang bagi tempoh sama.


JDT bakal rai kejuaraan Liga Super bersama penyokong

JOHOR BAHRU 1 Sept – Kelab Bolasepak Johor Darul Ta’zim (JDT) akan mengadakan program meraikan kejayaan skuad Harimau Selatan itu merangkul kejuaraan Liga Super kali kelapan berturut-turut, bersama penyokong pada 12 September ini.

JDT menerusi hantaran dalam laman Facebook Johor Southern Tigers menyatakan, pada program itu penyokong Harimau Selatan akan disajikan dengan pertunjukan bunga api dan ‘in-car viewing party’.

“Sambutan tersebut – persembahan piala, pertunjukan khas dan bunga api – akan bermula selepas perlawanan menentang Kuala Lumpur,” menurut hantaran itu hari ini.

Hantaran itu turut menyatakan JDT pada masa ini sedang berbincang dengan pihak berkuasa tempatan (PBT) dan kebangsaan, untuk memuktamadkan prosedur operasi standard (SOP) mengenai program itu.

“SOP berkenaan termasuk mengenai kemasukan penyokong ke tempat letak kereta dan susun atur acara. Nantikan pengumuman selanjutnya,” seperti dinyatakan dalam hantaran tersebut.

Pada 27 Ogos lepas, jaringan hatrik penyerang import prolifik Bergson da Silva mengesahkan kejuaraan Liga Super kali kelapan berturut-turut buat JDT, selepas membenam Sri Pahang FC 3-0 di Stadium Sultan Ibrahim di Iskandar Puteri.

Kemenangan ke-16 dicatat JDT selepas 20 perlawanan kempen musim 2021 itu, meletakkan skuad Harimau Selatan 14 mata di hadapan Terengganu FC di kedudukan kedua, sekali gus menamatkan saingan perebutan takhta lebih awal dengan berbaki dua aksi liga.

JDT akan bertemu Terengganu FC pada 4 Sept ini di Stadium Sultan Mizan Zainal Abidin, Terengganu sebelum perlawanan terakhir menentang Kuala Lumpur United FC pada 12 Sept, di Stadium Sultan Ibrahim.


Harga petrol RON97 kekal RM4.70 seliter

KUALA LUMPUR, 1 Jun – Harga runcit petrol RON 97 kekal RM4.70 seliter manakala RON95 dan diesel turut kekal bagi tempoh 2 hingga 8 Jun ini.

Kementerian Kewangan dalam kenyataan hari ini memaklumkan harga petrol RON 95 kekal pada RM2.05 seliter dan diesel pada RM2.15 meskipun harga pasaran sebenar bagi kedua-dua produk telah meningkat melebihi paras harga siling yang ditetapkan.

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya.


Sarjan polis didakwa terima rasuah RM2,500

Mohd Nazuli Mohd Nazari, 35, dituduh memperoleh suapan wang tunai itu daripada seorang lelaki sebagai dorongan untuk tidak mengambil tindakan terhadap lelaki terbabit yang disyaki mencuri dua telefon bimbit di sebuah kedai telefon di Baling.

Mohd Nazuli yang ketika itu bertugas di Ibu Pejabat Polis Daerah Baling didakwa berbuat demikian di dalam kereta Perodua Axia di tempat letak kereta di Unit Inspektorat Pejabat Kesihatan Daerah Baling pada 4.27 petang, 3 Dis 2019.

Pertuduhan mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta yang sama yang membawa hukuman maksimum penjara 20 tahun dan denda tidak kurang lima kali ganda nilai suapan atau RM10,000, mengikut mana lebih tinggi, jika sabit kesalahan.

Hakim Harmi Thamri Mohamad membenarkan tertuduh diikat jamin RM8,000 dengan seorang penjamin dan menetapkan 7 Mac depan untuk sebutan semula kes.


Tambah kerisik baru ada ‘umph’

HATINYA berbelah bahagi ketika mengambil keputusan untuk berhenti daripada bekerja di sebuah kilang semata-mata untuk menjaga ibu bapanya di Kampung Ayer Hitam Darat, Masjid Tanah, di sini, pada 2004.

Namun keihklasan menjaga ibu bapa, menjadi pembuka rezeki buat Norsiah Jantan, 56, apa tidaknya dia kini bergelar usahawan kampung apabila kerisik kelapa yang diusahakan mendapat permintaan cukup tinggi termasuk dalam kalangan pelanggan dari luar Negeri Melaka.

Rezeki tidak tersalah alamat, itulah ungkapan sesuai untuk menggambarkan kejayaan Norsiah, apabila resipi kerisik dipelajari daripada ibunya Saripah Mintol, 75, laris seperti pisang goreng panas.

Wanita ini berkata, idea untuk memproses dan memasarkan kerisik itu bermula selepas melihat banyak kelapa tua yang terbiar di halaman rumah keluarganya.

“Saya nekad berhenti kerja kerana ketika itu arwah abah tidak sihat, ibu pula semakin uzur. Atas dorongan dan bantuan ibu saya usahakan produk kerisik ini, bermula secara kecil-kecilan dan dihantar ke beberapa kedai sekitar Masjid Tanah sahaja.

“Selepas 10 tahun produk saya sudah dipasarkan hingga ke Selangor, Kuala Lumpur dan beberapa lokasi sekitar Lembah Klang, semua ini juga adalah hasil sokongan adik-beradik yang lain,” katanya.

Menurutnya, permintaan pasti akan meningkat membuatkan dia tidak memang tangan setiap kali musim cuti umum berikutan ramai yang melangsungkan majlis kenduri perkahwinan selain sambutan perayaan utama masyarakat Melayu.

Dia mengakui permintaan terhadap produknya itu ada pasang surutnya, berikutan itu Norsiah turut menjual bahan lain seperti santan kelapa dan tahi minyak yang juga menjadi ramuan utama dalam menyediakan masakan tradisional masyarakat Melayu.

“Kebiasaannya kerisik akan diletakkan dalam masakan seperti rendang dan asam pedas supaya kuahnya menjadi lebih pekat. Bagi saya kalau masak asam pedas kena campur kerisik, kalau tidak memang kurang menyelerakan,” katanya.

Jelasnya, proses menyediakan kerisik menggunakan kaedah tradisional mengambil masa yang lama dan memerlukan kesabaran, berikutan itu dalam usaha menembusi lebih banyak pasaran, Norsiah memanfaatkan bantuan mesin daripada Jabatan Pertanian Daerah Alor Gajah.

“Kalau dulu mahu buat kerisik kelapa yang diparut itu mesti dijemur seharian agar betul-betul kering. Seterusnya dimasak atau dipanggil ‘menyangai’ sampai garing barulah digiling.

“Namun atas inisiatif diberikan kerajaan, saya mampu menyingkatkan proses itu kepada sehari sahaja. Sekarang ini saya mampu memproses 80 biji kelapa untuk menghasilkan kira-kira 20 kilogram kerisik dalam tempoh yang singkat.

“Terima kasih diucapkan kepada Jabatan Pertanian dalam usaha membantu mengembangkan perniagaan yang kami sekeluarga usahakan ini. Saya harap akan ada peluang lain ditawarkan kepada saya seperti pendedahan ilmu jualan dalam atas talian agar produk ini lebih meluas,” katanya.


Ribut petir landa Melaka, beberapa negeri pagi ini

MELAKA 31 Dis – Jabatan Meteorologi Malaysia (MetMalaysia) memberi amaran ribut petir, hujan lebat dan angin kencang di beberapa negeri pagi ini.

Antara yang terlibat ialah Selangor (Gombak, Petaling dan Hulu Langat), Kuala Lumpur, Negeri Sembilan (Jelebu, Seremban, Jempol dan Tampin) dan Melaka.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu.


Pembukaan sekolah dilewatkan seminggu – Radzi

KUALA LUMPUR 24 Dis – Sesi pembukaan sekolah bagi penggal ketiga 2021/2022 terpaksa ditangguhkan seminggu lagi, kata Menteri Pendidikan Datuk Dr Radzi Jidin.

Untuk rekod, Kumpulan A membabitkan sekolah-sekolah di Johor, Kedah, Kelantan dan Terengganu, manakala sekolah di negeri lain dan wilayah persekutuan berada dalam Kumpulan B.


Kerajaan akan pantau implementasi RMK12 – Mustapa

KUALA LUMPUR 29 Sept – Kerajaan akan memantau segala implementasi rancangan yang ditetapkan di bawah Rancangan Malaysia Ke-12 (RMK12) melalui pelan pelaksanaan di bawah Unit Perancang Ekonomi.

Menteri di Jabatan Perdana Menteri (Ekonomi) Datuk Seri Mustapa Mohamed berkata, kerajaan akan bekerjasama dengan pihak swasta serta badan bukan kerajaan sebagai rakan dalam pembangunan di bawah RMK12.

“Memang isu utama adalah pelaksanaan (RMK12). Sekarang di Parlimen sudah dimulakan perbahasan (RMK12) dan banyak dipertikaikan mengenai kemampuan kita untuk melaksanakan rancangan yang cantik di kertas, dan kerajaan menerima kritikan secara terbuka.

“Ini mendorong kita untuk bekerja lebih keras,” katanya dalam program Agenda Awani bertajuk ‘RMK12: Keluarga Malaysia Pacu Realiti Baharu Malaysia,’ yang disiarkan malam tadi.

“Ada yang berpendapat, kenapa perlunya rancangan lima tahun. Kerajaan berpendapat kita harus ada visi untuk hala negara ke satu arah. Kalau kita tidak ada rancangan lima tahun, hala tuju kita akan menjadi kurang jelas.


Syed Saddiq didakwa dua pertuduhan pengubahan wang haram RM100,000

Syed Saddiq, 29, yang juga bekas Menteri Belia dan Sukan membuat pengakuan itu di hadapan Hakim Datuk Ahmad Kamal Arifin Ismail.

Mengikut kedua-dua pertuduhan, Syed Saddiq didakwa melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Beliau didakwa melakukan perbuatan itu di sebuah bank di Jalan Persisiran Perling, Taman Perling, di sini pada 16 Jun dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.

Syed Saddiq, bersut hitam dan kemeja putih yang tiba di mahkamah kira-kira 9 pagi ditemani bapanya Syed Abdul Rahman dan ibunya Sharifah Mahani Syed Abdul Aziz, sebelum ini didakwa di Mahkamah Sesyen Kuala Lumpur pada bulan lalu, atas pertuduhan pecah amanah dana dan menyalahgunakan wang sumbangan.

Dalam prosiding hari ini, Timbalan Pendakwa Raya Wan Shaharuddin Wan Ladin mencadangkan mahkamah mengguna pakai ikat jamin yang ditetapkan Mahkamah Sesyen Kuala Lumpur pada 22 Julai lalu.

“Permohonan ini dibuat atas faktor kepentingan keadilan meskipun Seksyen 121 KPJ menyatakan di mana kesalahan dilakukan, di situ dituduh, namun Seksyen 123 membenarkan mana-mana mahkamah membicarakan kes bersangkutan.

Ahmad Kamal Arifin membenarkan ikat jamin yang ditetapkan Mahkamah Sesyen Kuala Lumpur diguna pakai dalam kes ini iaitu jaminan RM330,000 dengan seorang penjamin, serta menyerahkan pasport sehingga kes selesai dan melaporkan diri di pejabat SPRM berhampiran sebulan sekali.

Selain Wan Shaharuddin, pihak pendakwaan turut diwakili Timbalan Pendakwa Raya Suruhanjaya Pencegahan Rasuah Malaysia (SPRM) Ahmad Akram Gharib dan Mohd Afif Ali.

Pada 22 Julai lalu, Syed Saddiq dihadapkan ke Mahkamah Sesyen Kuala Lumpur, atas pertuduhan pecah amanah dana sebuah parti politik berjumlah RM1 juta, dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14).


Perjuangan atlet Malaysia buru emas pertama Olimpik bermula

SELEPAS  kira-kira setahun Sukan Olimpik Tokyo 2020 tertangguh susulan penularan pandemik COVID-19, temasya sukan terbesar dunia itu bakal membuka tirai secara rasmi esok.

Bagi 30 atlet negara yang bakal beraksi pada Olimpik Tokyo, kini tiba masa bagi mereka menampilkan aksi terbaik masing-masing, bagi mengharumkan nama Malaysia di persada sukan dunia.

Setelah lebih empat tahun mengerah keringat, berdepan kepayahan dan melakukan pengorbanan dalam persiapan menghadapi temasya berprestij itu, mereka akan berdepan atlet terbaik dunia dalam acara masing-masing untuk mendapatkan pengiktirafan, dan lebih penting meraih pingat emas sulung Olimpik buat Malaysia.

Sejak Sukan Olimpik mula diperkenalkan pada 1896 di Athens, Greece, dan Malaysia mula menyertai temasya berkenaan bermula 1956 di Melbourne (sebagai kontinjen Malaya), belum pernah ada atlet Malaysia yang meraih pingat emas.

Adakah ia akan berbeza kali ini? Adakah mana-mana 30 atlet negara yang berada di Tokyo dapat menamatkan penantian sekian lama ini, dengan membawa pulang pingat emas yang dinanti-nantikan jutaan rakyat Malaysia?

Seperti legenda badminton negara Datuk Lee Chong Wei, Chan Peng Soon-Goh Liu Ying, Goh V Shem-Tan Wee Kiong dan Pandelela Rinong-Cheong Jun Hoong, kesemua mereka semakin hampir merealisasikan pingat emas pertama itu di Rio 2016, namun terpaksa berpuas hati dengan pingat perak.

Bukan memperkecilkan keupayaan mana-mana atlet Malaysia yang bertanding pada temasya itu, namun secara realistik impian untuk melihat atlet negara meraih pingat emas sulung itu terletak kepada tiga sukan iaitu berbasikal, badminton dan terjun.

Setelah memenangi pingat gangsa pada edisi Rio 2016, Datuk Mohd Azizulhasni Awang yang mencipta sejarah atlet berbasikal Malaysia pertama meraih pingat di pentas Olimpik, diletakkan harapan tinggi untuk meraih pingat emas pertama Malaysia itu, dan beliau tanpa berselindung sedia menyahut cabaran tersebut.

“Saya mengambilnya secara positif, tanggungjawab saya kepada negara. Daripada bersembunyi di sebalik tirai, sebagai atlet profesional, saya melangkah untuk menggalas tanggungjawab dan sudah pasti berusaha keras di belakang tabir,” kata Mohd Azizulhasni.

Mohd Azizulhasni yang akan beraksi dalam acara keirin dan pecut pada temasya Olimpik Tokyo, pernah mencipta sensasi muncul juara keirin di Kejohanan Dunia 2017 di Hong Kong, selepas hanya memperoleh pingat perak pada 2010 dan gangsa pada 2015 dan 2016.

Pemain perseorangan lelaki Lee Zii Jia juga menjadi sandaran utama bagi menamatkan penantian kilauan emas itu, sekiranya mampu mempamerkan prestasi terbaiknya berdasarkan pencapaiannya mengatasi pemain nombor satu dunia Kento Momota dan juara bertahan Viktor Axelsen, sebelum bergelar juara All England 2021.

Ratu terjun negara Pandelela juga diharap dapat menyinar di Olimpik kali ini, berbekalkan semangat meraih pingat emas pada Piala Dunia Terjun 2021 di Pusat Akuatik Tokyo pada awal Mei lepas, yang bakal menjadi venue sama acara terjun pada temasya Olimpik kali ini.

Rekod pencapaian atlet berusia 28 tahun itu muncul penerjun pertama Malaysia meraih pingat Olimpik apabila merangkul gangsa pada edisi London 2012 dalam acara 10m platform wanita individu, sebelum memperbaikinya dengan pingat perak di Rio 2016 dalam acara 10m platform seirama wanita bersama Cheong Jun Hoong, turut memberi harapan kepada kontinjen negara dalam meraih emas kali ini.

Namun, ketika tumpuan lebih terarah kepada beberapa atlet dalam menyumbangkan pingat emas pertama Malaysia pada temasya Olimpik Tokyo, atlet lain juga mampu membuat kejutan meraih pingat andai mereka berada di prestasi terbaik pada temasya kali ini.

Pemenang pingat perak Rio 2016, Peng Soon-Liu Ying dalam acara beregu campuran serta Aaron Chia-Soh Wooi Yik (beregu lelaki), berpeluang membawa pulang sebutir pingat jika berada pada prestasi terbaik, selain Soniia Cheah (perseorangan wanita) dan Chow Mei Kuan-Lee Meng Yean (beregu wanita) mampu membuat kejutan dalam acara badminton.

Jun Hoong, yang sebelum ini bergelut akibat kecederaan, juga mampu melakar pencapaian membanggakan apabila bakal turun beraksi dalam acara 10 meter platform wanita individu di Tokyo, setelah menjadi satu-satunya penerjun Malaysia yang pernah memecahkan dominasi penerjun China di pentas dunia dalam acara terjun, apabila muncul juara Kejohanan Dunia 2017.

Bintang dalam pembikinan itu menjadi prospek dalam meraih pingat dan tidak mustahil mampu mencipta kejutan menyumbang emas kepada Malaysia, seperti pernah dilakukannya di beberapa kejohanan antaranya Kejohanan Berbasikal Trek Kebangsaan Australia dan Kejohanan Keirin Victoria, apabila muncul juara mengatasi seniornya, Mohd Azizulhasni sebelum ini.

Pemanah negara Khairul Anuar Mohamad juga mampu mencuri tumpuan untuk membawa pulang pingat berdasarkan statusnya selaku naib juara Kejohanan Dunia 2019, namun beliau harus kekal fokus dan konsisten mengharungi cabaran di Tokyo.

Kontinjen Malaysia kali ini turut akan diwakili Khairulnizam Mohd Afendy bagi acara pelayaran laser lelaki, Nur Shazrin Mohd Latif (laser wanita), Nuraisyah Jamil dan Juni Karimah Noor Jamali (kedua-duanya acara International 470 wanita); Nur Suryani Mohamed Taib (50m rifle tiga posisi wanita) dan Syaqiera Mashayikh (memanah).

Selain itu, Leong Mun Yee yang akan bergandingan dengan Pandelela dalam acara 10 meter seirama wanita), Nur Dhabitah Sabri, Ng Yan Yee (terjun); Farah Ann Abdul Hadi, Jeremiah Loo Phay Xing (gimnastik); Lee Hup Wei, Azreen Nabila Alias (olahraga); Gavin Kyle Green, Kelly Tan (golf); serta Welson Sim dan Phee Jinq En dalam acara renang.

Ketika dunia masih berdepan dengan pandemik COVID-19, Sukan Olimpik kali ini bakal berlangsung dengan pelbagai cabaran dan peraturan ketat bermula 23 Julai sehingga 8 Ogos ini.

Dengan kehadiran lebih 10,000 atlet, pegawai dan media dari lebih 200 negara, penganjur menguatkuasakan pelbagai prosedur operasi standard bagi membendung penularan pandemik itu, antaranya mewajibkan ujian calitan COVID-19 kepada setiap peserta terlibat dalam temasya itu, tidak membenarkan kehadiran penonton di stadium, serta mengehadkan pergerakan mereka yang terlibat dalam temasya itu.

Kesemua peraturan itu adalah bagi memastikan Sukan Olimpik Tokyo berlangsung dengan selamat, kerana sehingga kini lebih 70 peserta yang terlibat dalam temasya sukan berkenaan dikesan positif COVID-19.

Pun begitu, biarpun pelbagai cabaran dan normal baharu untuk bersaing pada temasya kali ini, semangat atlet Malaysia tetap membara untuk mengharumkan nama negara, sekali gus merealisasikan impian meraih pingat emas pertama negara pada temasya sukan terkemuka dunia itu.

Malah, Menteri Belia dan Sukan Datuk Seri Reezal Merican Naina Merican baru-baru ini, turut mengumumkan sasaran kontinjen Malaysia bagi edisi kali ini ialah untuk meraih tiga pingat, termasuk sebutir emas.

Badminton, berbasikal dan terjun – tiga sukan yang menyumbangkan pingat pada edisi lepas di Rio 2016, kekal sebagai prospek utama pingat untuk Malaysia di Tokyo 2020.

Di Rio, Malaysia membawa pulang empat pingat perak dan sebutir gangsa, yang juga merupakan pencapaian terbaik Malaysia dalam sejarah penyertaan pada Sukan Olimpik.

Apa pun keputusan bakal diperoleh, beraksi di pentas Olimpik sudah tentu menjadi satu kebanggaan dan pencapaian tertinggi, tambahan pula persediaan atlet pada temasya kali ini lebih sukar berbanding sebelum ini apabila tiada atau kurang kejohanan kompetitif sebelum bersaing di Tokyo, selain tidak dapat menjalani latihan secara biasa.


Ismail Sabri dilantik Timbalan Perdana Menteri

Katanya, pelantikan itu akan dapat membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini.

“Adalah diharapkan pelantikan ini akan meningkatkan lagi keupayaan Kerajaan Perikatan Nasional (PN) khususnya dalam menghadapi pandemik COVID-19, memperkuatkan perpaduan dalam kalangan parti – parti yang membentuk kerajaan dan memperkukuhkan Kerajaaan PN dengan tadbir urus yang telus, bebas rasuah dan berintegriti,” katanya.


Panjut buluh ‘Mak Ngah’ sinari Aidilfitri di Brunei, Singapura

DURIAN TUNGGAL 16 April- Sambutan Aidilfitri tahun ini pastinya lebih meriah buat sepasang suami isteri yang mengusahakan pembuatan pelita atau panjut menggunakan buluh apabila menerima tempahan ‘luar biasa’ termasuk daripad pelanggan di Singapura dan Brunei.

Berkongsi kisahnya, Kamsiah Khamis, 38, atau lebih mesra dengan panggilan Mak Ngah berkata pada minggu pertama Ramadan dia dan suami, Nazri Md Yusoff, 41, telah menerima tempahan hampir 1,000 batang pelita buluh.

Katanya, tahun ini juga dia bersama suami memasarkan produk hasil inovasi mereka buat julung kalinya iaitu ‘Pelita LED’ yang menggunakan bateri.

“Tahun ini Alhamdulillah jualan sangat memberangsangkan kerana kita ada tiga jenis pelita buluh dengan satu inovasi terbaharu kami iaitu menggunakan lampu LED yang menggunakan bateri jam yang kecil sahaja.

“Dua lagi pelita panjut menggunakan sumbu biasa, satu lagi adalah pelita bertingkat. Proses menghasilkan pelita ini mengambil masa antara 15 hingga 30 minit.

Sementara itu, Nazri meluahkan rasa syukur kerana tempahan pelita buluh sepanjang lima kaki dijual pada harga RM15 setiap satu itu meningkat setiap tahun.

“Tahun ini kita hanya ambil tempahan mengikut kemampuan, keseluruhan proses membuat pelita kami berdua yang buat. Tebang buluh, potong ikut ukuran mengisi sumbu semua kami lakukan.

“Saya dan isteri biasanya mula siapkan tempahan seawal jam 8 pagi sampailah 6 petang, setiap hari kami mampu siapkan 50 batang pelita.

“Seminggu sebelum Ramadan kami sudah pos tempahan pelanggan di Brunei dan Singapura, alhamdulillah maklum balas pelanggan amat positif mereka puas hati terutama produk pelita LED kami,” katanya.


PDRM arah pertukaran 71 pegawai kanan

KUALA LUMPUR 13 Mac – Polis Diraja Malaysia (PDRM) melakukan rombakan melibatkan pertukaran pegawai-pegawai kanan di kontinjen negeri dan ibu pejabat polis Bukit Aman berkuat kuasa 12 April.

Senarai pertukaran terbaharu yang dikeluarkan Bukit Aman hari ini membabitkan 71 pegawai kanan, antaranya Ketua Polis Kuala Lumpur, Ketua Polis Selangor dan Ketua Polis Daerah Petaling Jaya.

Ketua Polis Kuala Lumpur Datuk Saiful Azly Kamaruddin ditukarkan ke Jabatan Pencegahan Jenayah dan Keselamatan Komuniti (JPJKK) Bukit Aman sebagai Timbalan Pengarah jabatan itu, manakala Timbalan Ketua Polis Selangor Datuk Arjunaidi Mohamed dinaikkan pangkat sebagai Ketua Polis Selangor dengan memangku pangkat CP.

Saiful Azly bakal diganti oleh Timbalan Pengarah Pengurusan Bahagian Perkhidmatan/Perjawatan Jabatan Pengurusan Bukit Aman Datuk Azmi Abu Kassim yang dilantik Ketua Polis Kuala Lumpur baharu dengan memangku pangkat CP.

Supt Komunikasi Korporat PDRM Superintendan A Skandaguru dalam kenyataan berkata, Ketua Polis Daerah Petaling Jaya Asisten Komisioner Nik Ezanee Mohd Faisal pula dilantik sebagai Ketua Jabatan Siasatan Jenayah (JSJ) Selangor dengan memangku pangkat Senior Asisten Komisioner.

“Jawatan Ketua Polis Daerah Petaling Jaya pula digantikan oleh Supt Unit Siasatan dan Pendakwaan Zon Tengah Bahagian Kawalan Kredit Komuniti Kementerian Perumahan dan Kerajaan Tempatan Putrajaya Superintendan Mohamad Fakhrudin Abdul Hamid dengan memangku pangkat Asisten Komisioner,” katanya.

Turut terlibat dalam pertukaran itu ialah Timbalan Ketua Polis Melaka Datuk Sharul Lalli Masduki yang dilantik sebagai Timbalan Ketua Polis Selangor manakala tempatnya digantikan Ketua Polis Daerah Serdang Asisten Komisioner Razali Abu Samah.

Ketua Jabatan Siasatan Jenayah Narkotik (JSJN) Sabah Asisten Komisioner Ahmad Jefferi Abdullah pula dilantik sebagai Ketua JSJN Selangor, menggantikan Asisten Komisioner Abdul Latiff Mehat yang ditukarkan ke Jabatan Siasatan Jenayah Terancang JSJ Bukit Aman sebagai Ketua Penolong Pengarah (D14) serta memangku pangkat Senior Asisten Komisioner. – BERNAMA


Vaksin COVID-19 keluaran Sinovac tiba di Malaysia

Pesawat Airbus 330-300 dengan hiasan Jalur Gemilang yang membawa envirotainer mengandungi vaksin COVID-19 dalam bentuk cecair sebanyak 200 liter itu, mendarat pada kira-kira 9 pagi di Lapangan Terbang Antarabangsa Kuala Lumpur (KLIA), di sini.

Vaksin COVID-19 yang dibangunkan firma farmaseutikal China, Sinovac itu diangkut menggunakan pesawat Passenger-to-Cargo (PC2) iaitu pesawat penumpang digunakan untuk perkhidmatan kargo, boleh diproses menjadi lebih 300,000 dos untuk keperluan Malaysia.

Ketibaan pesawat itu disambut Menteri Penyelaras Program Imunisasi COVID-19 Kebangsaan (PICK) yang juga Menteri Sains, Teknologi dan Inovasi Khairy Jamaluddin dan Menteri Pengangkutan Datuk Seri Dr Wee Ka Siong.

Turut serta ialah Menteri Kanan (Kluster Keselamatan) Datuk Seri Ismail Sabri Yaakob,  Menteri Luar Datuk Seri Hishammuddin Tun Hussein, Duta Besar China ke Malaysia Ouyang Yujing.

Pesawat tersebut yang menggunakan kod MH318 berlepas dari KLIA ke Lapangan Terbang Antarabangsa Beijing pada 7.05 malam semalam (Jumaat) untuk mengambil vaksin berkenaan.

Sebaik pintu kargo pesawat dibuka, envirotainer iaitu bekas khas yang mengandungi vaksin jenis Sinovac dan berkemampuan mengekalkan suhu kandungan antara 2 ke 8 darjah Celsius itu dibawa turun menggunakan jumbo container pallet loader sebelum dipindahkan ke dolly dan dibawa ke kawasan i-Secure.

Sejurus acara simbolik itu, envirotainer itu diperiksa pasukan pengendalian vaksin MASkargo untuk dipastikan bekas itu masih dalam suhu yang ditetapkan selain perlu memastikan tiada kerosakan berlaku kepada bekas seperti kemek dan bocor.

Selesai pemeriksaan, envirotainer itu dipindahkan ke lori trak syarikat Pharmaniaga dengan diiringi Polis Diraja Malaysia untuk ke lokasi penyimpanan vaksin yang ditetapkan.

Perjalanan vaksin Sinovac dari kilang Sinovac di Beijing diuruskan oleh Sinovac dan Pharmaniaga Logistics Sdn Bhd melalui perjanjian di peringkat global.

Khairy Jamaluddin menerusi hantaran di Twitter pada 19 Februari lepas berkata Bahagian Regulatori Farmasi Negara (NPRA) masih dalam proses menilai data klinikal Sinovac.

Pada Ahad lalu, Malaysia menerima vaksin COVID-19 yang pertama dari jenis Pfizer-BioNTech sebanyak 312,390 dos dan KLIA adalah antara pintu masuk utama kedatangan vaksin berkenaan, selain Johor dan Pulau Pinang.

Pada Rabu lalu, Perdana Menteri Tan Sri Muhyiddin Yassin antara individu terawal yang menerima suntikan vaksin berkenaan, sekali gus menandakan bermulanya PICK.

Fasa pertama program imunisasi itu bermula Februari hingga April melibatkan petugas barisan hadapan, diikuti fasa kedua bermula April hingga Ogos bagi kumpulan berisiko tinggi, iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya (OKU).


Tiada keperluan isytihar darurat – Agong

Datuk Pengelola Bijaya Diraja Istana Negara Datuk Ahmad Fadil Shamuddin memaklumkan Al-Sultan Abdullah bertitah perkara itu diputuskan setelah memperhalusi permohonan yang dipersembahkan Perdana Menteri Tan Sri Muhyiddin Yassin dan berbincang dengan Raja-Raja Melayu selain melihat situasi sedang dihadapi negara ketika ini.

“Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia,” kata Ahmad Fadil dalam kenyataan Istana Negara.

“Seri Paduka Baginda amat mempercayai keupayaan kerajaan di bawah pimpinan Perdana Menteri untuk terus melaksanakan dasar dan tindakan penguatkuasaan bagi membendung gejala wabak COVID-19 ini daripada merebak,” katanya dalam kenyataan tersebut.

Ahmad Fadil berkata sebelum ini Al-Sultan Abdullah berkenan memperhalusi permohonan yang telah dipersembahkan oleh Muhyiddin pada majlis menghadap di Istana Abdul Aziz, Kuantan, Pahang, Jumaat lalu.

Permohonan tersebut ialah pelaksanaan Darurat Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150(2B) Perlembagaan Persekutuan untuk memerangi ancaman wabak COVID-19 di negara ini.

Pada masa yang sama Ahmad Fadil berkata Seri Paduka Baginda turut mengingatkan ahli-ahli politik untuk memberhentikan segera segala ‘politicking’ (mainan politik) yang boleh mengganggu kestabilan pemerintahan negara.

Al-Sultan Abdullah turut berpendapat bahawa tiada perlunya Ahli-ahli Parlimen meneruskan tindakan tidak bertanggungjawab yang boleh mengganggu gugat kestabilan kerajaan sedia ada.

“Seri Paduka Baginda menegaskan bahawa Belanjawan Negara 2021 yang akan dibentangkan di sidang Parlimen adalah amat penting kepada rakyat dalam menangani wabak COVID-19 dan memulihkan ekonomi negara.

Ahmad Fadil berkata Yang di-Pertuan Agong amat prihatin terhadap kegelisahan seluruh rakyat ekoran kenaikan mendadak beberapa kluster baharu dan kes positif harian COVID-19 di negara ini.

Datuk Pengelola Bijaya Diraja itu berkata Al-Sultan Abdullah menzahirkan keyakinan bahawa dengan semangat perpaduan dan juang yang tinggi seperti yang pernah dipamerkan bersama, semua pihak mampu sekali lagi berganding bahu memerangi gelombang ketiga penularan wabak ini.

Sehubungan itu, Seri Paduka Baginda menyeru rakyat, tanpa mengira latar belakang dan fahaman politik, mengetepikan segala perbezaan dan perbalahan untuk bersatu padu serta bersatu hati, memainkan peranan membantu kerajaan dan pihak berkuasa membendung wabak COVID19 demi keselamatan diri dan kesejahteraan negara.

Al-Sultan Abdullah turut mengajak seluruh rakyat untuk bersama Seri Paduka Baginda berdoa semoga wabak COVID-19 ini dapat dibanteras dengan berkesan dan diakhiri dengan segera.

Perbincangan khas berkenaan adalah bagi meneliti cadangan-cadangan yang dikemukakan Muhyiddin bersama beberapa menteri Kabinet ketika menghadap Yang di-Pertuan Agong di Istana Abdul Aziz, Kuantan, Jumaat lalu.


Beri peluang pekerjaan kepada OKU-Ras Adiba

KUALA LUMPUR 11 Feb. – Tatkala negara berdepan dengan penularan pandemik COVID-19, sektor kerajaan dan korporat disaran supaya membuka peluang pekerjaan kepada golongan orang kurang upaya (OKU) terutama dalam kalangan B40.

Senator Datuk Ras Adiba Radzi berkata, sekiranya semua pihak memberi peluang kepada komuniti itu untuk berkhidmat di sektor masing-masing, ia dapat meningkatkan peratusan pengambilan golongan berkenaan untuk bekerja sekali gus membantu mereka keluar daripada kemiskinan.

“Tapi kita tidak melakukan ini sendirian sahaja, kita semua kena bekerjasama. Semua kementerian harus berganding bahu untuk memberi peluang kepada golongan OKU bekerja dan begitu juga sektor korporat.

“Bagaimana hendak memberi peluang ini, kita perlu sentiasa adakan public service announcement, kempen kesedaran mengenai OKU, selalu menguar-uarkan mengenai peluang pekerjaan, seperti dilakukan Kementerian Sumber Manusia dan Jabatan Kebajikan Masyarakat (JKM) khususnya Jabatan Pembangunan OKU.

“Kami di portal OKU Sentral juga cuba menguar-uarkan kepada sahabat OKU lain semua tentang peluang yang ada. Namun bagaimana peluang itu akan ada kalau kita sendiri tidak mahu memberi OKU itu peluang untuk bekerja?,” kata Ahli Dewan Negara itu dalam Buletin Awani Khas dengan topik ‘Golongan OKU Berisiko Dihimpit Kemiskinan’ semalam.

Ras Adiba yang merupakan presiden OKU Sentral berkata sebagai contoh, adakalanya ketika seseorang OKU mencari pekerjaan, sesetengah syarikat tidak mahu mengambil bekerja apabila melihat individu itu tidak sempurna.

Beliau berkata terdapat juga kes seperti borang permohonan disediakan majikan tidak mesra OKU kepada mereka yang cacat penglihatan atau borang itu terlampau rumit dan banyak informasi sehingga golongan autisme, disleksia ataupun Kurang Daya Tumpuan dan Hiperaktif (ADHD) tidak faham.

“Jadi semua ini sebenarnya berbalik kepada kesedaran mengenai keperluan OKU, bagaimana untuk menyokong OKU dan memberi peluang. Sekiranya kita tidak memberi peluang kepada OKU bekerja sampai bila pun masalah ini tidak dapat diselesaikan,” katanya.

Beliau turut mencadangkan pihak berwajib seperti Pertubuhan Keselamatan Sosial (Perkeso) dan Kumpulan Wang Simpanan Pekerja (KWSP) agar menyediakan jaringan keselamatan sosial khususnya bagi isi rumah yang diketuai oleh OKU.

Selain itu, kerajaan juga disaran untuk memperluaskan skim bantuan kewangan JKM kepada ibu dan bapa tunggal serta golongan OKU terutamanya mereka yang tinggal di flat kos rendah di bandar memandangkan bantuan sedia ada tidak mencukupi bagi menyara keluarga masing-masing

Menurut laporan Tabung Kanak-Kanak Pertubuhan Bangsa-Bangsa Bersatu (UNICEF) baru-baru ini berkaitan Keluarga di Pinggiran, tahap pendapatan dalam kalangan isi rumah diketuai OKU kini 36 peratus lebih rendah berbanding akhir tahun 2019, selain kadar kemiskinan di antara sampel kajian juga lebih tinggi iaitu 55 peratus.

Laporan itu juga mendapati 83 peratus ketua isi rumah (KIR) OKU tidak mempunyai simpanan serta satu daripada dua (55 peratus) KIR OKU menjangkakan keadaan kewangan mereka akan bertambah buruk dalam tempoh enam bulan akan datang.


Bayi empat bulan koma dipercayai didera

KUALA TERENGGANU, 10 Jan – Seorang bayi lelaki berusia empat bulan koma dipercayai akibat didera pengasuh di sebuah pusat jagaan kanak-kanak berdaftar di Batu Buruk di sini, Rabu lepas.

Ketua Polis Terengganu Datuk Rohaimi Md Isa berkata mangsa koma selepas mengalami kecederaan serius termasuk pendarahan otak dan retak pada tempurung kepala.

Beliau berkata pihaknya menerima laporan daripada bapa mangsa yang mendapati bayinya dalam keadaan lemah dan kesakitan selepas diambil daripada pusat jagaan itu pada hari sama.

Katanya bapa mangsa yang bekerja sebagai pegawai perubatan membawa anaknya ke hospital untuk pemeriksaan dan mendapati terdapat darah beku dalam kepala mangsa.

Susulan kejadian itu, polis menahan tiga wanita berusia 22 hingga 33 tahun yang bekerja sebagai pengasuh di pusat jagaan tersebut, semalam.

“Bagaimanapun polis mendapati keterangan mereka agak meragukan. Justeru rampasan ke atas rakaman kamera litar tertutup (CCTV) dilakukan untuk siasatan lanjut,” katanya pada sidang media selepas Perhimpunan Bulanan Ibu Pejabat Kontinjen (IPK) Terengganu di sini, hari ini.

Rohaimi berkata hasil pemeriksaan rakaman CCTV mendapati terdapat unsur-unsur jenayah dilakukan terhadap mangsa yang baru sahaja tiga hari didaftarkan di pusat jagaan kanak-kanak berkenaan.

“Kes disiasat mengikut Seksyen 31(1)(a) Akta Kanak-Kanak yang memperuntukkan hukuman denda tidak melebihi RM50,000 atau dipenjarakan selama tempoh tidak melebihi 20 tahun atau kedua-duanya,” katanya dan ketiga-tiga suspek dibawa ke mahkamah untuk direman hari ini.


SME Corp bantu tingkat ekonomi asnaf Melaka

AYER KEROH 4 Oktober – SME Corporation Malaysia (SME Corp) memberikan sebanyak RM14.9 juta kepada 154 Perusahaan Mikro, Kecil dan Sederhana (PMKS) bermula Januari hingga Ogos lalu.

Pengerusi SME Corp Malaysia, Datuk Seri Syed Hussien Al Habshee berkata, jumlah itu adalah lapan peratus daripada 1,688 permohonan dibawah Program Peningkatan Enterpris Bumiputera (BEEP) dengan nilai geran berjumlah RM195.4 juta.

Katanya, sebanyak 417 peluang pekerjaan baharu telah diwujudkan di Melaka dengan nilai jualan terkumpul sebanyak RM 3.4 juta menerusi Program Tunas Usahawan Belia Bumiputera (TUBE).

“SME Corp Malaysia komited dalam memastikan keupayaan PMKS terus dipertingkat melalui pembangunan PMKS yang berinovasi, berdaya tahan dan berdaya saing,” katanya.

Beliau berkata demikian pada sidang media Program Kerjasama Strategik Memperkasa Keusahawanan dan Perusahaan Mikro, Kecil dan Sederhana (PMKS) SME Corporation Malaysia (SME Corp) bersama Dunia Melayu Dunia Islam (DMDI) di sebuah hotel di Ayer Keroh, di sini, semalam.

Sementara itu, Ketua Pegawai Eksekutif SME Corp Rizal Nainy berkata kerjasama strategik antara SME Corp dan Yayasan DMDI dimulakan sejak 2020 bertujuan membantu usahawan dalam kalangan B40 dan asnaf.

Katanya di Melaka seramai 30 orang dalam golongan asnaf telah dipilih dengan bantuan Majlis Agama Islam Melaka (MAIM) bersama DMDI untuk ditingkatkan ekonomi mereka.

“Seperti di negeri-negeri lain, SME Corp telah menjalin kerjasama dengan Majlis Agama Islam Wilayah Persekutan Kuala Lumpur (MAWIP), daripada 100 asnaf, kini 15 daripadanya telah mampu membayar zakat.


75 peratus rakyat tempatan bekerja di Singapura dijangka digaji semula

JOHOR BAHRU 13 Julai – Majoriti rakyat tempatan bekerja di Singapura yang ‘direhatkan sementara’ berikutan pandemik Covid-19 kini boleh menarik nafas lega kerana rata-rata majikan telah menyatakan kesediaan untuk menggaji semula mereka.

Pengerusi Jawatankuasa Pelaburan, Pembangunan Usahawan dan Sumber Manusia Johor, Mohd Izhar Ahmad berkata ia susulan perbincangan antara kerajaan negeri Johor bersama kerajaan Singapura serta beberapa majikan yang kebanyakannya adalah kilang-kilang utama di republik itu.

“Setakat ini, kira-kira 75 peratus daripada mereka akan diterima balik (digaji semula), 15 peratus masih ‘pending’ dan 10 peratus mengambil tekad untuk tidak lagi bekerja di Singapura.

“Jadi saya rasa masalah membabitkan mereka tidak berlanjutan kerana kita sudah ada usaha untuk menyelesaikannya,” katanya kepada pemberita pada Program Ziarah Pertubuhan Keselamatan Sosial (Perkeso) terhadap waris penerima pencen Faedah Penakat Perkeso di Taman Impian Emas, di sini hari ini.

Mohd Izhar berkata mengikut data pihaknya, dianggarkan lebih 100,000 rakyat Malaysia yang berulang-alik dari Johor Bahru ke Singapura secara harian untuk bekerja.

Beliau berkata selain usaha itu, pihaknya turut menyediakan program pasca-Covid-19 bagi membantu individu yang kehilangan pekerjaan untuk mendapatkan pekerjaan baharu atau menambah kemahiran mereka.

Mengenai program ziarah itu, Mohd Izhar berkata Perkeso akan membayar pencen Faedah Penakat sebanyak RM995.40 setiap bulan kepada kedua-dua ibu bapa Nuruldin Abd Rahman, 34, yang meninggal dunia pada 1 Julai lepas, akibat masalah jantung ketika sedang berbasikal bersama rakan-rakannya.


‘Top five’ UMNO sepakat, Ahmad Zahid tepis spekulasi beza pendapat

KUALA LUMPUR, 19 Mac – Perhimpunan Agung UMNO 2021 yang berakhir hari ini menyaksikan kesepaduan kepimpinan dalam kalangan pemimpin utamanya sekali gus menolak persepsi umum bahawa berlaku ketidaksefahaman antara mereka.

Presiden UMNO Datuk Seri Dr Ahmad Zahid Hamidi berkata lima pemimpin teratas parti atau ‘Top Five’ sentiasa bermuafakat dalam membuat keputusan melibatkan hal-hal parti dan kepentingan rakyat.

Mengakui terdapat ‘cakap-cakap’ wujud ketidaksamaan antara pemimpin parti dan kerajaan yang turut disentuh dalam perbahasan perwakilan UMNO dan sayap parti, beliau berkata dakwaan itu terbukti tidak berasas sama sekali.

“… fokus adalah kepada isu-isu nasional terutama soal penetapan PRU (pllihan raya umum) dan juga pemilihan parti. Maka perwakilan telah bersetuju bahawa ‘Top Five’ mengadakan perbincangan sebelum ia dibawa ke Majlis Tertinggi untuk dijadikan sebagai ketetapan.

“Saya sukacita memaklumkan kekerapan atau frekuensi kami berlima bertemu adalah tidak kurang setiap sebulan setengah sekali,” katanya pada sidang media selepas Perhimpunan Agung UMNO 2021 berakhir.

Selain Ahmad Zahid, ‘Top Five’ merujuk kepada Timbalan Presiden UMNO Datuk Seri Mohamad Hasan serta tiga Naib Presiden parti tersebut iaitu Datuk Seri Mohamed Khaled Nordin, Datuk Seri Mahdzir Khalid dan Datuk Seri Ismail Sabri Yaakob, yang turut hadir pada sidang media itu.

Beliau berkata keakraban dan kebersamaan pemimpin utama UMNO dilihat bukan sahaja mendapat sokongan ahli Majlis Tertinggi malah konsep ‘musyawarah’ dan kesepakatan itu adalah inisiatif ‘Top Five’ sendiri meskipun tidak termaktub dalam peraturan serta perlembagaan parti.

Mengulas mengenai tarikh PRU15 sama ada dibuat sebelum atau selepas Julai ini, Ahmad Zahid berkata ia terpulang kepada kebijaksanaan Perdana Menteri untuk menentukan tarikh sebenar pilihan raya umum itu.

Beliau berkata UMNO menghormati Memorandum Persefahaman Transformasi dan Kestabilan Politik yang dimeterai Kerajaan Persekutuan dan Pakatan Harapan September lepas yang akan berakhir Julai ini.

“Ada faktor penolak dan penarik, kami merasakan kestabilan politik harus diwujudkan semula di negara kita, oleh kerana sesebuah parti itu harus menjadi tulang belakang kepada sesebuah kerajaan, maka parti (UMNO) perlu menjadi dominan,” katanya.- BERNAMA


Pembeli lega harga baharu ayam

Tinjauan Bernama di Pasar Chow Kit di Kampung Baru hari ini mendapati, rata-rata pengguna berpuas hati dengan penurunan sebanyak 20 sen dari harga jualan sebelum ini iaitu RM9.10.

Bagi suri rumah Jamilah Bibi, 57, beliau menyedari berlaku penurunan harga ayam dikuatkuasakan kerajaan bermula semalam, memandangkan hampir setiap hari dia ke pasar untuk membeli barangan dapur.

“Saya perasan kalaunya harga ayam dah turun sikit. Sebelum ini ia dijual agak mahal. Jadi bila kerajaan turunkan harga ayam, ia sedikit sebanyak membantu. Okaylah, harga sekarang bagi saya berpatutan,” katanya ketika ditemui Bernama hari ini.

Pada masa sama, Idris Ibrahim, 42, yang bekerja sendiri bersyukur dengan penurunan sebanyak 20 sen itu, walaupun sedikit bersetuju dengan pandangan orang ramai berhubung jumlah penurunan yang disifatkan sebagai agak kecil.

“Memang jumlahnya kecil, tetapi sedikit sebanyak saya boleh jimat. Hari ini saya beli dua ekor ayam untuk stok seminggu. Tidak seberapa tapi ada,” katanya.

Menurut penjual ayam di pasar berkenaan Muhammad Arif Ali Amran, 23, harga ayam yang dikurangkan oleh pihak kerajaan, memberi kesan positif terhadap hasil jualannya bermula semalam.

“Saya gembira apabila harga ayam turun walaupun tidak banyak, sebab rata-rata pembeli yang datang hari ini membeli lebih daripada dua ekor.

“Selalunya pembeli sudah mempunyai bajet mereka sendiri sebelum membeli. Contohnya kalau berat seekor ayam sekitar dua ke tiga kilogram, harga seekor ayam akan lebih kurang RM17.80 atau lebih. Kalau harga ayam makin murah maka banyaklah pembelian yang akan dibuat, dan perkara ini agak mempengaruhi pembeli,” katanya.

Bagaimanapun, tinjauan Bernama mendapati masih terdapat segelintir peniaga yang menjual barangan berkenaan dengan harga RM9.00 dan RM9.10 per kg, dan hasil temu bual dengan peniaga-peniaga yang enggan dikenali tersebut memberitahu, mereka terpaksa mengekalkan harga lama kerana mengambil kira kos upah pekerja.

Sementara itu, bagi Masdiana Ariffin, 37, pembantu pengurus sebuah restoran di ibu negara berkata penurunan harga ayam tersebut membantu perniagaan keluarganya itu, yang menampung kerugian sebelum ini.

“Kami sebagai pengusaha restoran memang akan beli ayam secara pukal, sekitar 150 hingga 250 ekor sehari. Dari situ kami dapat penjimatan yang agak besar.

“Jadi dengan penjimatan ini, kami boleh guna untuk menampung kos-kos harga barang lain yang masih mahal, seperti sayur dan bahan dapur yang lain,” katanya.

Dalam pada itu, bekalan jumlah ayam di pasar berkenaan didapati mencukupi, meski pun terdapat masalah kekurangan bekalan bahan mentah tersebut di beberapa lokasi dalam negara seperti di Selayang, Georgetown dan Kota Bharu, seperti yang dilaporkan media baru-baru ini.

Terdahulu, kerajaan menerusi Mesyuarat Khas Majlis Tindakan Khas Sara Hidup Negara (NACCOL), memutuskan harga runcit maksimum ayam standard dikurangkan sebanyak 20 sen kepada RM8.90 sekilogram, daripada harga siling RM9.10 yang ditetapkan bermula semalam hingga 5 Jun. – BERNAMA


Sasar 75 peratus SSL beras negara

BEMBAN 27 Feb. – Kerajaan menyasarkan pengeluaran beras dalam negara mencapai 75 peratus tahap sara diri atau self-sufficiency level (SSL) dalam tempoh lima tahun lagi.

Timbalan Menteri Pertanian dan Industri Makan 1, Datuk Seri Ahmad Hamzah berkata, setakat ini pengeluaran beras dalam negara bagi memenuhi keperluan domestik hanya mencapai SSL 70 peratus dan selebihnya bekalan beras import meliputi beras premium termasuk basmathi, beras perang serta pelbagai lagi.

“Kita akan meningkatkan SSL beras kepada 75 peratus dengan mengusahakan pelbagai langkah termasuk mempertingkatkan teknologi pengeluaran agar ia mampu melonjakkan hasil penghasilan beras dari pesawah.

“Sasaran dalam lima tahun lagi akan dipertingkatkan dari semasa ke semasa berikutan beberapa faktor yang menjadi kekangan kepada perkara terbabit termasuk isu tanah dan pengairan akan diperincikan,” katanya.

Beliau berkata demikian pada sidang media selepas merasmikan Majlis Penyerahan Insentif Teknologi Pelan Jana Semula Ekonomi  Negara (PENJANA) Jabatan Pertanian negeri di Dewan Terbuka Jawatankuasa Pembangunan dan Penyelarasan Dewan Undangan Negeri (JAPERUN) Bemban, di sini, hari ini.

Hadir sama, Ahli Dewan Undangan Negeri (ADUN) Rim, Datuk Wira Ghazalee Muhamad dan Timbalan Pengarah Pertanian (Pembangunan Industri dan Pengembangan), Eliyas Saad.

Program yang diadakan pada skala akhir bagi tahun 2020 itu telah mengagihkan bantuan kit teknologi pertanian membabitkan 600 penerima dari semua Dewan Undangan Negeri (DUN) di Parlimen Jasin dan DUN Asahan dalam Parlimen Alor Gajah.

Kit teknologi peralatan pertanian itu meliputi baja, benih dan peralatan pertanian bernilai RM500 buat setiap penerima dengan peruntukan RM50,000 bagi setiap komuniti.

“Bagi penerima tahun 2020 di bawah peruntukan PENJANA sebanyak 13,524 penerima membabitkan 632 komuniti seluruh negara telah diagihkan dengan peruntukan sebanyak RM7.32 juta bagi menggalakkan dan merangsang pertumbuhan pertanian,” katanya.


Dua beranak maut kemalangan motosikal selepas langgar ayam hutan

KOTA TINGGI, 26 September – Dua beranak maut apabila motosikal yang dinaiki mereka melanggar seekor ayam hutan sebelum terbabas dan merempuh sebatang pokok di Kilometer 39.5, Jalan Kota Tinggi-Kluang, di sini, malam tadi.

Ketua Polis Daerah Kota Tinggi Supt Hussin Zamora berkata pihaknya menerima maklumat berhubung kejadian yang melibatkan motosikal jenis Yamaha MT-09 itu kira-kira pukul 8 malam.

Beliau berkata penunggang motosikal yang merupakan lelaki berusia 40 tahun itu dalam perjalanan dari Bandar Tenggara menghala ke Felda Penggeli Timur bersama anak lelakinya yang berumur sembilan tahun.

“Kemalangan dipercayai berlaku apabila motosikal ditunggangnya hilang kawalan akibat melanggar seekor ayam hutan yang secara tiba-tiba melintas jalan lalu terbabas ke kawasan rumput di bahu kiri jalan dan merempuh sebatang pokok.

“Akibat daripada kemalangan itu, kedua-dua mereka disahkan meninggal dunia di lokasi kejadian dan mayat mereka dibawa ke Hospital Kota Tinggi untuk bedah siasat,” katanya dalam kenyataan hari ini.


Lebih 99 peratus pekerja PPSPM lengkap vaksin – Murad

AYER KEROH 30 Ogos – Lebih 99 peratus kakitangan Perbadanan Pembangunan Sungai dan Pantai Melaka (PPSPM) sudah lengkap suntikan vaksin COVID-19 setakat hari ini.

Ketua Pegawai Eksekutif PPSPM, Datuk Murad Husin berkata, ia bagi memudahkan pengoperasian Melaka River Cruise (MRC) jika dibenarkan operasi apabila peralihan fasa yang baharu diumumkan nanti.

“Kita kalau boleh nak mula buka hari ini, pembukaan sektor pelancongan penting di Melaka kerana ini negeri pelancongan, jika pelancong tak datang ke Melaka aktiviti ekonomi tidak bergerak.

“Sektor pelancongan Negeri Melaka dapat dibuka secara berperingkat pun sudah cukup. Kita faham hanya beberapa sektor yang dibenarkan buka mengikut peringkat.

“Selain itu, bahagian semakan MySejahtera bagi pelancong yang sudah lengkap dua dos vaksin turut dilakukan jika mereka ingin naik bot MRC.

“Promosi diskaun 30 peratus tiket ini berakhir pada 31 Disember tahun ini, tetapi tarikh sah tiket boleh digunakan hingga hujung tahun 2022.

“Andai kata pelancongan tak sempat naik atau tidak boleh naik bot MRC tahun ini, jangan risau tiket itu boleh digunakan sehingga tahun depan,” katanya lagi.


Ahli Parlimen boleh tanggal pelitup muka ketika berbahas-Azhar

KUALA LUMPUR 11 Okt – Ahli Parlimen hanya dibenarkan membuka pelitup muka ketika berbahas di Dewan Rakyat, demikian dimaklumkan Yang Dipertua Dewan Rakyat Datuk Azhar Azizan Harun.

“Bagaimanapun, Ahli-ahli Yang Berhormat perlu memakai semula pelitup muka dengan kadar segera selepas berucap,” katanya dalam pemakluman di Dewan Rakyat, hari ini.

Melalui ujian saringan RTK Antigen dan RT-PCR, Azhar berkata, tiada individu dalam pekarangan Parlimen yang didapati positif COVID-19 sepanjang persidangan kali ini.

Pada 14 Sept lepas, Azhar berkata semua Ahli Parlimen tidak dibenarkan menanggalkan pelitup muka ketika bercakap atau berbahas serta menggalakkan pemakaian pelitup muka berganda.

Ia berikutan penambahbaikan prosedur operasi standard (SOP) di bangunan Parlimen bagi mengekang penularan wabak COVID-19 serta memastikan persidangan Dewan Rakyat berjalan dengan selamat.

Berikutan kebenaran menanggalkan pelitup muka itu, Menteri Kewangan Tengku Datuk Zafrul Abdul Aziz membentangkan bacaan kali kedua Rang Undang-undang Langkah-langkah Sementara bagi Pembiayaan Kerajaan (Penyakit Koronavirus 2019 (COVID-19) (Pindaan) 2021, tanpa memakai pelitup muka.


Atlet kebangsaan tidak boleh beralih angin sewenang-wenangnya- KOM

KUALA LUMPUR 20 April. – Kesatuan Olahraga Malaysia (KOM) tidak akan sewenang-wenangnya memberikan kebenaran kepada atlet kebangsaan untuk beralih angin daripada program sedia ada di bawah badan induk berkenaan.

Timbalan Presiden KOM Datuk Mumtaz Jaafar berkata, mana-mana atlet olahraga kebangsaan berada dalam program atau kem latihan yang sedang berjalan tidak wajar untuk ‘mengangkat kaki’ tanpa sebab munasabah.

Namun, katanya KOM terlebih dahulu akan mengkaji dengan mengambil kira situasi semasa sekiranya terdapat atlet yang berhasrat untuk menjalani latihan di luar termasuk kembali ke pangkuan bekas jurulatih masing-masing.

“Saya rasa tidak (mudah beri kebenaran), kalau ada (isu) pun kita akan bekerjasama dengan semua pihak terlibat. Kalau ikutkan di negara lain tidak boleh sebab ia kem latihan,” katanya pada sidang media di Wisma OCM di sini hari ini.

“Jadi, KOM tidak akan benarkan atlet suka-suka ingin bertukar jurulatih tanpa alasan yang kukuh tetapi kita juga akan tengok situasi mereka,” tambah beliau yang juga Pengerusi Jawatankuasa Kejurulatihan KOM.

Minggu lalu, dua jaguh pecut kebangsaan Khairul Hafiz Jantan dan Muhammad Haiqal Hanafi mencuri tumpuan apabila masing-masing menyatakan hasrat untuk kembali ke pangkuan bekas jurulatih Mohd Poad Md Kassim.

Ia selepas lebih tujuh bulan kedua-dua atlet itu ditempatkan bersama semua atlet elit pecut kebangsaan di bawah Pengarah Teknikal KOM Dwayne Miller di Majlis Sukan Negara (MSN), Bukit Jalil, sejak Ogos tahun lalu.

Khairul Hafiz, 22, dan Muhammad Haiqal, 21, masing-masing menyifatkan ia sebagai langkah terbaik demi kemajuan prestasi dalam tempoh jangka panjang dengan aspek keserasian yang terbina menjadi faktor utama.

Bagaimanapun, KOM hari ini bersetuju melepaskan kedua-dua pemenang pingat emas 100 meter (m) pecut Sukan SEA itu kembali bersama Mohd Poad, meskipun perancangan asalnya untuk mengekalkan mereka di Bukit Jalil sehingga Kejohanan Olahraga Terbuka Malaysia pada 11 hingga 13 Jun depan.

“Saya rasa mereka maklum apa KPI (Petunjuk Prestasi Utama) mereka. Kita sudah memenangi pingat emas 100m pecut dalam dua edisi Sukan SEA berturut-turut jadi saya rasa jurulatih Poad dan dua atlet tersebut tahu apa KPI mereka,” jelas Mumtaz.


Usaha tingkat kualiti jalur lebar sedang dijalankan menerusi JENDELA – Annuar Musa

KUALA LUMPUR, 17 Mac – Usaha untuk meningkatkan kualiti perkhidmatan jalur lebar sedang dilaksanakan melalui Pelan Jalinan Digital Negara (JENDELA), kata Menteri Komunikasi dan Multimedia Tan Sri Annuar Musa.

Beliau berkata setakat suku keempat 2021, sebanyak 1,131 menara baharu telah siap dibina daripada 3,205 yang dirancang dan sebanyak 30,180 stesen pemancar siap dinaik taraf daripada 30,810 yang dirancang.

“Dalam masa yang sama, peratusan liputan 4G di kawasan berpenduduk di Malaysia turut diberi perhatian di mana ia telah meningkat kepada 95.40 peratus pada suku keempat 2021 berbanding 91.8 peratus sebelum pelaksanaan JENDELA pada suku kedua 2020,” katanya ketika menggulung perbahasan usul Menjunjung Kasih Titah Diraja bagi kementerian itu, di Dewan Rakyat, hari ini.

Selain itu, sebanyak 437 lokasi telah dipasang dengan jalur lebar satelit (WiFi) daripada 839 lokasi yang akan disediakan manakala 402 lokasi lagi dalam peringkat pelaksanaan, tambahnya.

Menurutnya, kerajaan juga turut melaksanakan penyediaan infrastruktur jalur lebar menggunakan kaedah ‘Point of Presence’ hab gentian optik bagi memastikan jaringan dan liputan infrastruktur jalur lebar dapat diperluaskan ke kawasan sekitar sekolah dan berpenduduk dengan lebih baik lagi.


Pemberian vaksin COVID-19 kanak-kanak bermula 3 Feb

Timbalan Menteri Kesihatan Datuk Dr Noor Azmi Ghazali berkata vaksin mRNA iaitu Comirnaty 10mcg Concentrate for Dispersion (Pfizer-BioNTech) akan digunakan untuk PICKids, dengan penghantaran pertama vaksin dari Belgium akan tiba di negara ini esok (28 Jan).

“Vaksin COVID-19 untuk kanak-kanak adalah selamat dan berkesan. Pengambilan vaksin ini amat digalakkan bagi memastikan kesihatan anak-anak terpelihara,” katanya dalam sidang media PICKids di sini hari ini.

Dr Noor Azmi berkata sistem tempahan janji temu melalui aplikasi MySejahtera akan dibuka bagi memudahkan ibu bapa atau penjaga membuat tempahan janji temu.

“Melalui kaedah ini, ibu bapa atau penjaga boleh memilih lokasi serta masa vaksinasi yang sesuai untuk anak mereka,” katanya serta menambah seramai 484,639 kanak-kanak berumur lima hingga bawah 12 tahun telah mendaftar di MySejahtera setakat ini.

Langkah yang perlu diambil untuk membuat tempahan janji temu ialah dengan mengemas kini aplikasi MySejahtera dan mendaftar anak-anak sebagai tanggungan dalam aplikasi berkenaan, sebelum diberikan pautan bagi membuat tempahan.

Sebagai permulaan, katanya pemberian vaksin di Lembah Klang akan dilaksanakan melalui hospital bagi kanak-kanak yang mempunyai masalah perubatan, manakala yang tiada masalah perubatan akan diberikan di pusat pemberian vaksin (PPV) integrasi.

“Seterusnya, ia akan diperluaskan ke sekolah dengan kerjasama Kementerian Pendidikan,” katanya sambil menambah kaedah pemberian lain yang telah dikenal pasti adalah PPV offsite, klinik swasta, klinik kesihatan dan program jangkau luar (outreach).

Ditanya sama ada kanak-kanak jalanan juga akan terlibat dalam PICKids, beliau menegaskan tiada kanak-kanak yang akan dipinggirkan dan Kementerian Kesihatan (KKM) akan bekerjasama dengan agensi berkaitan seperti Jabatan Kebajikan Masyarakat (JKM) bagi mengenal pasti kanak-kanak terlibat. – BERNAMA


Wanita warga emas antara enam individu terselamat insiden tanah runtuh di Ampang

KUALA LUMPUR, 9 Dis — Seorang wanita warga emas antara enam individu yang terselamat dalam insiden tanah runtuh berketinggian sembilan meter di Taman Halaman, Ampang, di sini, petang tadi.

Pengarah Jabatan Bomba dan Penyelamat Selangor Norazam Khamis berkata pihaknya menerima laporan berhubung runtuhan itu pada 6.14 petang, sebelum tujuh anggota dan sebuah jentera dari Balai Bomba dan Penyelamat Ampang, digerakkan dan tiba di lokasi lima minit kemudian.

Beliau berkata pemeriksaan awal mendapati daripada dua buah rumah yang terlibat, hanya sebuah rumah yang berpenghuni dan tiada kemalangan jiwa dilaporkan.

“Runtuhan tebing berukuran anggaran 9 meter X 15 meter persegi telah berlaku, dan mengenai bahagian belakang dua buah rumah dengan satu rumah kosong dan satu rumah berpenghuni.

“Ketika kejadian, dalam rumah berpenghuni itu terdapat enam orang iaitu seorang wanita warga emas berusia 70-an, seorang lelaki dan seorang wanita dewasa masing-masing berusia 40-an dan tiga remaja perempuan berumur di antara 10 hingga 16 tahun,” katanya dalam kenyataan hari ini.


Mansuh hukuman mati mandatori tidak jejas tugas polis – Hamzah

Menteri Dalam Negeri Datuk Seri Hamzah Zainudin berkata pihaknya menyokong langkah itu dan menegaskan penguatkuasaan polis dan siasatan semua jenis kes termasuk jenayah berat berjalan seperti biasa.

“Kita, polis sendiri pun memikirkan bahawa mungkin ada baiknya jika ada kelonggaran dari segi hukuman mati mandatori ini. Sebab kalau kita nak mengambil sesuatu tindakan itu kadang-kadang ada bukti tapi ia ‘on a thin line‘.

“Hukuman mati masih lagi ada, cuma kalau ada satu-satu kesalahan, biarlah hakim yang menentukan sama ada orang itu harus diberikan hukuman gantung ataupun hukuman penjara seumur hidup,” katanya pada sidang media di sini hari ini.

Terdahulu, Hamzah yang juga Setiausaha Agung Bersatu menghadiri majlis Kenduri Raya Bersatu Baling yang turut dihadiri Ketua Badan Pimpinan Bersatu Kedah Datuk Mohd Suhaimi Abdullah.

Hamzah diminta mengulas sama ada pemansuhan hukuman mati mandatori yang diumumkan kerajaan semalam, akan memberi sebarang implikasi terhadap tugas polis dalam membanteras kes jenayah berat yang melibatkan hukuman mati mandatori sebelum ini.

Ditanya sama ada langkah itu akan meningkatkan kadar jenayah berat di negara ini, Hamzah menyangkal andaian itu kerana hukuman mati masih ada dan penguatkuasaan polis masih berjalan seperti biasa.

“Bila adanya kelonggaran ini, ia memberi ruang untuk hakim memikirkan tanggungjawab dia. Kerana dia sebagai hakim yang benar-benar tahu dan beliau yang mendengar masalah-masalah dalam mahkamah, bukti yang dikemukakan di mahkamah, jadi biarlah dia yang tentukan,” katanya.

Semalam, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dalam kenyataan berkata kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.

Wan Junaidi berkata keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas. – BERNAMA


Perzim, UPSI bukukan dialek Melaka dan Negeri Sembilan

BANDA HILIR 4 November – Dialek masyarakat di sempadan Melaka dan Negeri Sembilan bakal dibukukan hasil kerjasama antara Perbadanan Muzium Melaka (Perzim) dan Universiti Pendidikan Sultan Idris (UPSI).

Pengerusi Lembaga Pengarah Perzim, Datuk Akramuddin Ab Aziz berkata, kerjasama itu amat penting dalam usaha berterusan kedua-dua pihak untuk memulihara warisan yang mungkin hilang jika tidak lagi dituturkan.

“Apabila sudah dibukukan, kelak bahan ilmiah ini akan menjadi rujukan dan tatapan utama bagi generasi akan datang, jika bukan mereka siapa lagi yang akan menuturkan dialek sangat unik ini.

” Selain itu Perzim dan UPSI juga akan menjalinkan hubungan dua hala yang akan membabitkan pemindahan pengetahuan, kepakaran serta kemahiran,” katanya pada sidang media selepas menyaksikan Majlis Menandatangani Surat Niat Untuk Kerjasama Antara Perzim dan UPSI, di sini, hari ini.

Majlis disempurnakan oleh Pengurus Besar Perzim Drs Mohd Nasruddin Rahman dan Dekan Fakulti Bahasa dan Komunikasi, UPSI Prof Madya Dr Mazura Mastura Muhammad.

Akramuddin berkata, kerjasama itu juga nanti akan melibatkan penawaran latihan dan penyelidikan bagi tujuan perkongsian ilmu, kepakaran dalam bidang berkaitan bahasa, linguistik, komunikasi, kesusasteraan serta seni.

“Perzim turut menawarkan latihan industri kepada pelajar dan pensyarah. Kolaborasi ini memberi manfaat kepada kedua-dua pihak, pengunjung dan masyarakat, sekali gus menjadikan Perzim sebagai sebuah institusi pemuziuman yang berdaya saing, maju serta setaraf dengan muzium luar negara,” katanya.


Hujan lebat diramal berterusan esok – MetMalaysia

KUALA LUMPUR, 18 Dis – Hujan lebat berterusan diramal berlaku di beberapa kawasan di Perak, Kelantan, Pahang, Selangor dan Negeri Sembilan sehingga esok, menurut Jabatan Meteorologi Malaysia (MetMalaysia) hari ini.

Berikutan itu, MetMalaysia  mengeluarkan amaran cuaca buruk di Hilir Perak dan Muallim di Perak, Gua Musang (Kelantan), Tanah Tinggi Cameron, Lipis, Raub, Bentong, Temerloh, Maran dan Pekan (Pahang), Sepang (Selangor), Jelebu (Negeri Sembilan) dan Putrajaya.

Jabatan itu dalam kenyataannya turut mengeluarkan amaran waspada bagi beberapa kawasan yang dijangka berlaku hujan berterusan iaitu Kuala Muda, Sik, Baling, Kulim dan Bandar Baharu di Kedah, Kerian, Larut, Matang dan Selama, Hulu Perak, Kuala Kangsar, Manjung, Kinta, Perak Tengah, Kampar, Bagan Datuk dan Batang Padang di Perak serta Pulau Pinang.

Amaran waspada juga melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai di Kelantan, Terengganu, Bera dan Rompin di Pahang, Seremban, Port Dickson, Kuala Pilah, Rembau, Jempol dan Tampin di Negeri Sembilan, Melaka serta Tangkak, Segamat, Muar dan Batu Pahat di Johor.

Hujan lebat tanpa henti sejak pagi semalam menyebabkan beberapa kawasan di Lembah Klang dilanda banjir hari ini dengan penduduk dipindahkan ke beberapa pusat pemindahan sementara.

Selain Lembah Klang, beberapa negeri lain terutamanya di pantai timur Semenanjung turut terjejas akibat banjir musim tengkujuh kali ini. – BERNAMA


Dua lelaki ditahan bersama 105 kg syabu bernilai RM3.83 juta

GEORGE TOWN 28 Mei – Polis menumpaskan sindiket pengedaran dadah selepas menahan dua nelayan termasuk seorang warga Indonesia bersama 105 kilogram (kg) syabu bernilai RM3.83 juta dalam serbuan ke jeti haram di Bagan Bukit Tambun, Simpang Ampat dekat sini semalam.

Ketua Polis Pulau Pinang Datuk Sahabudin Abd Manan berkata lelaki berusia 57 tahun dan pembantunya lelaki warga Indonesia berumur 36 tahun itu ditahan sepasukan pegawai dan anggota polis dari Unit Risikan Marin (URM) Pasukan Polis Marin Wilayah Satu Pulau Pinang pada 4 petang.

“Bertindak hasil maklumat dan risikan, pasukan URM telah menyerbu kawasan jeti haram itu sebelum menahan dua lelaki dipercayai ahli rangkaian sindiket pengedaran dadah antarabangsa yang bergiat aktif menjalankan kegiatan tersebut.

“Hasil pemeriksaan pasukan URM telah menemui sebuah bot fiber tidak bernombor yang ditambat di jeti di situ dan polis menemui 100 bungkusan plastik berwarna kuning kehitaman dipercayai bungkusan teh jenama ‘Guanyinwang’ yang mengandungi 105 kg syabu,” katanya dalam kenyataan hari ini.

Katanya siasatan awal mendapati semua dadah bernilai RM3.83 juta itu dipercayai untuk dibawa ke negara jiran dan Pulau Pinang dijadikan transit dadah syabu berkenaan yang disyaki dibawa masuk dari negara jiran.

Sahabudin berkata siasatan mendapati sindiket itu telah mula aktif menjalankan kegiatan pengedaran dadah sejak Mei tahun lepas dengan menggunakan laluan laut untuk mengedar dadah rentas negara dan mempunyai rangkaian sindiket di beberapa buah negara jiran.

Katanya polis turut menyita sebuah bot fiber dan enjin yang digunakan untuk menyimpan semua dadah berkenaan bagi mengelak dikesan pihak polis dan siasatan mendapati lelaki tempatan yang ditahan itu mempunyai rekod lampau berkaitan pengedaran dadah.

“Siasatan lanjut masih dijalankan termasuk mengesan rangkaian sindiket pengedaran dadah itu yang dipercayai berada di sekitar negeri ini dan jumlah syabu dirampas tersebut boleh digunakan seramai 210,000 penagih dadah,” katanya.


Waspada aplikasi MyBNM palsu- Bukit Aman

KUALA LUMPUR 11 Mei. – Polis Diraja Malaysia (PDRM) mengesan aplikasi MyBNM yang telah ditamatkan penggunaannya oleh Bank Negara Malaysia (BNM) pada November tahun lalu digunakan sebagai alat untuk menipu orang ramai.

Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob dalam kenyataan semalam berkata, mangsa dalam kes-kes ini akan dihubungi oleh pihak yang akan menyamar sebagai pegawai daripada agensi penguat kuasa, termasuklah pihak BNM.

Beliau berkata mangsa kemudiannya akan diminta untuk memuat turun aplikasi MyBNM yang palsu, dan melalui aplikasi itu, mangsa akan diminta untuk memasukkan maklumat seperti nama, nombor kad dan pin ATM, nama pengguna dan kata laluan.

“Setelah memperoleh maklumat itu, sindiket akan membuat pindahan wang dari akaun mangsa ke akaun pihak ketiga (keldai akaun),” katanya dan menambah mangsa hanya sedar ditipu setelah menyedari wang di dalam akaun milik mereka berkurang.

Berdasarkan rekod sepanjang 2020, beliau berkata sejumlah 53 kes telah dilaporkan dengan kerugian berjumlah RM1.19 juta, manakala bagi tempoh Januari hingga April lalu jumlah kes yang dicatatkan meningkat kepada 57 kes, melibatkan kerugian RM1.7 juta.

“Bagi menangani peningkatan ini, tindakan pembanterasan dan pencegahan yang melibatkan usaha sama antara PDRM serta kesedaran masyarakat perlu dilaksanakan, dengan lebih efektif.

“Jangan mudah percaya dengan panggilan yang dikatakan daripada pihak penguat kuasa Lembaga Hasil Dalam Negeri, polis atau bank, yang diminta untuk memuat turun atau mendaftar dalam aplikasi MyBNM. Jangan klik mana-mana pautan, memuat turun apa-apa aplikasi mudah alih yang tertera nama MyBNM atau logo BNM,” katanya.

Zainuddin meminta orang ramai agar membuat semakan pengesahan melalui laman sesawang http://ccid.rmp.gov.my/semakmule atau memuat turun aplikasi ‘semak mule CCID’ sebelum membuat sebarang transaksi.


Dua tokoh dahului senarai penerima darjah kebesaran, pingat sempena keputeraan Agong

KUALA LUMPUR 13 Nov – Bekas Ketua Hakim Negara Tun Richard Malanjum dan bekas Pengerusi Kumpulan Felda Tan Sri Raja Muhammad Alias Raja Muhammad Ali mendahului senarai penerima Darjah Kebesaran, Bintang dan Pingat Persekutuan 2021.

Gelaran itu dianugerahkan sempena Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang menyaksikan 44 penerima menerima anugerah berkenaan hari ini.

Ketua Polis Negara Datuk Seri Acryl Sani Abdullah Sani dan Ketua Menteri Sarawak Datuk Patinggi Abang Johari Tun Openg menerima darjah kebesaran Panglima Mangku Negara (PMN) yang membawa gelaran ‘Tan Sri’.

Seramai 19 individu menerima Darjah Panglima Setia Mahkota (PSM) yang turut membawa gelaran ‘Tan Sri’ iaitu Hakim Besar Sabah dan Sarawak Datuk Abang Iskandar Abang Hashim; Yang Dipertua Dewan Rakyat Datuk Azhar Azizan Harun; Ketua Setiausaha Kementerian Luar Negeri Datuk Seri Muhammad Shahrul Ikram Yaakob; Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki dan Presiden Universiti Islam Antarabangsa Malaysia (UIAM) Datuk Dr Mohd Daud Bakar.

Turut dianugerahi PSM ialah Ahli Lembaga Pengarah Institut Integriti Malaysia Datuk Dr Ismail Ibrahim; bekas Pengerusi Universiti Teknologi Mara (UiTM) Tan Sri Syed Zainal Abidin Syed Mohamed Tahir; pakar astronomi dan profesional astrofizik Datuk Prof Emeritus Dr Mazlan Othman; Pengarah Eksekutif Leong Hup International Berhad Datuk Lau Eng Guang; Ahli Lembaga Pengarah Khazanah Nasional Berhad Datuk Mohammed Azlan Hashim dan Pengerusi Eksekutif The Edge Media Datuk Tong Kooi Ong.

Penerima PSM lain ialah Pengerusi Ikhlas Capital Datuk Seri Mohamed Nazir Tun Razak; Pengerusi Eksekutif LB Aluminium Berhad Datuk Leow Chong Howa; Pengarah Eksekutif Perfect Group Holdings Limited Datuk Tan Jyh Yaong; bekas Pengerusi Tetap Parti Pribumi Bersatu Malaysia Datuk Seri Mohd Shariff Omar; bekas Presiden MCA Datuk Seri Liow Tiong Lai; Pengerusi Tetap Parti Pesaka Bumiputera Bersatu Sarawak Datuk Amar Mohamad Asfia Awang Nasar, Presiden PAS Datuk Seri Abdul Hadi Awang dan Gabenor Bank Negara Tan Sri Nor Shamsiah Mohd Yunus.

Seramai 18 individu menerima Darjah Panglima Jasa Negara (PJN) dan dua penerima Darjah Panglima Setia Diraja (PSD), masing-masing membawa gelaran Datuk.-BERNAMA